text:
Өфөләге Нефтселәр мәҙәниәт һарайының яҙмышы билдәһеҙ ҡала
Өфөләге «Нефтсе» мәҙәниәт һарайы дүшәмбе көндө Конгресс-холда үткән мәҙәниәт буйынса түңәрәк өҫтәлдә ҡатнашыусылар өсөн фекер алышыу предметына әйләнде. Бөгөн был ҡала үҙәгендәге ҙур мәҙәниәт усағы майҙандарын ҡуртымға биреү һәм бер нисә үҙешмәкәр түңәрәктәр иҫәбенә генә йәшәп килә.
Түңәрәк өҫтәлдә ҡатнашыусыларҙың күбеһенең билдәләүенсә, был, кәм тигәндә, маҡсатҡа ярашлы түгел. Асыҡланыуынса, баш ҡала үҙәгендәге был матур урынға ҡайһы бер мәҙәниәт учреждениелары ла дәғүә итә икән. Хөсәйен Әхмәтов исемендәге Башҡорт дәүләт филармонияһы һәм Башҡортостан Республикаһының Милли симфоник оркестры ла улар иҫәбендә.
БР Милли симфоник оркестры етәксеһе һәм дирижеры Таһир Камалов быға үҙенең дәлилдәрен килтерә. Уның әйтеүенсә, 20 йыл эшләү дәүерендә Милли симфоник оркестрының әле һаман үҙ бинаһы юҡ. Бөгөн музыканттар Башҡорт дәүләт опера һәм балет театрының грим һалыу бүлмәләрендә урынлашып, Өфө сәнғәт училищеһының Концерт залында сығыш яһарға мәжбүр. Һәм был үҙ бинаһы булмаған артистарҙың көндәлек проблемаларының бер бәләкәй өлөшө генә.
Башҡорт дәүләт филармонияһы вәкилдәре лә үҙенең аргументтарын килтерә. Филармония бинаһы бөгөн бындай ҙур ойошманың хәҙерге стандарттарына тап килмәй, тип иҫәпләй улар.
Үҙ сиратында, түңәрәк өҫтәлде ойоштороусы, БР Президентының мәҙәниәт мәсьәләләре буйынса советнигы, билдәле музыкант Олег Кирәев Нефтселәр мәҙәниәт һарайы нигеҙендә күп функциялы Сәнғәт үҙәге ойоштороу тәҡдиме менән сығыш яһаны. Уның фекеренсә, бындай үҙәк балалар өсөн дә, академик сәнғәт өсөн дә, шулай уҡ эстрада һәм халыҡ ижады өсөн дә ҙур сәхнә майҙаны булыр ине.


c: text/html

text:
Төбәктә аҙна эсендә талпан тешләүҙән дүрт кеше зыян күргән
Ҡулланыусылар хоҡуҡтарын яҡлау һәм кеше именлеге өлкәһендә күҙәтеү буйынса федераль хеҙмәттең Башҡортостан буйынса идаралығынан хәбәр итеүҙәренсә, үткән аҙна эсендә республикала йәшәүсе йәнә дүрт кеше вируслы талпан энцефалиты менән сирләгән. Йыл башынан йәмғеһе 24 зарарланыу осрағы теркәлгән.
Дауалау-профилактика учреждениеларына талпандан тешләнгән 16,5 мең кеше мөрәжәғәт иткән, был былтырғы күрһәткестән ике меңдән ашыуға күберәк. Иммуноглобулин профилактикаһы мөрәжәғәт итеүселәрҙең 24,5 процентына, шул иҫәптән 63,7 процент балаға яһалған.
Һуңғы дүрт ай эсендә республика эпидемиологтары йәмғеһе 7055 талпанды тикшергән, шуларҙан 538-е талпан энцефалиты вирусы менән зарарланған.

robotstxt: allowed

filter: keep


text:
Баш ҡалаға Еңеү парадында ҡатнашыу өсөн Бөйөк Ватан һуғышы ветерандары килдеФото: Башҡортостан Хеҙмәт һәм халыҡты социаль яҡлау министрлығының матбуғат хеҙмәте
Баш ҡалаға Еңеү парадында ҡатнашыу өсөн Бөйөк Ватан һуғышы ветерандары килде
Баш ҡалаға Еңеү парадында ҡатнашыу өсөн Бөйөк Ватан һуғышы ветерандары килдеФото: Башҡортостан Хеҙмәт һәм халыҡты социаль яҡлау министрлығының матбуғат хеҙмәте
ӨФӨ, 2015 йыл, 8 май. /«Башинформ» мәғлүмәт агентлығы, Гөлфиә Акулова/.
Өфөгә Еңеүҙең 70 йыллығына арналған байрам сараларында ҡатнашыу өсөн бөтә республиканан 300 Бөйөк Ватан һуғышы ветераны килде. Тантанала ҡатнашыусыларҙы «Йәшел сауҡалыҡ» шифаханаһына урынлаштырҙылар.
Бөгөн, 8 майҙа, Хәрби Дан музейында Башҡортостан Башлығы Рөстәм Хәмитов ветерандарға юбилей миҙалдары тапшырҙы. Башҡортостан Хеҙмәт һәм халыҡты социаль яҡлау министрлығының матбуғат хеҙмәте хәбәр итеүенсә, көндөң икенсе яртыһында «Башҡортостан» концерт залында ветерандар өсөн байрам концерты һәм төбәк Башлығы исеменән тантаналы ҡабул итеү ойошторола.
9 майҙа Өфө хакимиәте бинаһы алдында үтәсәк Еңеү парадында ветерандарҙы республика Хеҙмәт һәм социаль яҡлау министрлығы һәм ведомство ҡарамағындағы учреждение белгестәре, ирекмәндәр, медицина хеҙмәткәрҙәре оҙатып йөрөйәсәк.


text:
Башҡортостандың Йәштәр палатаһы Республикала йәштәр парламентаризмын үҫтереү концепцияһын ҡабул итте
БР Дәүләт Йыйылышы –Ҡоролтай ҡарамағындағы Йәштәр йәмәғәт палатаһы 2020 йылға тиклем Республикала йәштәр парламентаризмын үҫтереү концепцияһын ҡабул итте. Бындай ҡарар бөгөн, 30 октябрҙә, өсөнсө саҡырылыш Йәштәр палатаһы ултырышында ҡабул ителде.
Йәштәр тормошонда булған проблемалар, нисек кенә булмаһын, ҡануниәттәге проблемаларға бәйле, тип иҫәпләй Йәштәр йәмәғәт палатаһы рәйесе Николай Самойленко.
— Эш ҡануниәттең үҙендә, йәки уны үтәүҙә, йә булмаһа финанслауҙа, — тип билдәләне ул. – Шуға күрә йәштәр тормошон ҡануниәткә үҙгәрештәр индереү юлы менән яҡшыртмаҡсыбыҙ, ҡануниәт тейешле формаһында эшләһен өсөн, күҙәтеү алып барасаҡбыҙ.
Муниципалитеттарҙың Йәштәр советтары алдында торған бурыстар ҙа билдәләнде. Концепцияға ярашлы, был бурыстар йәштәрҙең көнүҙәк проблемаларын һәм улар өсөн үҫеш нөктәләрен билдәләүҙән ғибәрәт.
— Әгәр проблема бар икән, беҙ уны хәл итеү юлдарын тәҡдим итәбеҙ. Әгәр үҫеш нөктәләре билдәләнгән икән, улар хаҡында төбәк етәкселегенә еткерәбеҙ һәм финанслауҙы көсәйтергә, йәки йәштәр өсөн мөһим булған йүнәлештәрҙе үҫтереүгә күберәк иғтибар бүлергә тәҡдим итәбеҙ.
Быйыл Йәштәр палатаһы республиканың закондар сығарыу органына закон проекттарына унға яҡын төҙәтмә тәҡдим итте, биш закондар сығарыу башланғысы Дәүләт Думаһына тәҡдим ителде. Уларҙың барыһы ла әлеге ваҡытта тикшерелә. Бынан тыш, «Закон сығарыусы» конкурсы ойошторолдо, уның һөҙөмтәләре буйынса 20 эш БР Дәүләт Йыйылышына ла, Дәүләт Думаһына ла йүнәлтелде.


text:
Өфөнөң тимер юл вокзалында иҫке корпусты реконструкциялау дауам итә
Өфө станцияһының тимер юл вокзалында иҫке корпустың беренсе ҡатында реконструкция башланды. Ошоноң арҡаһында билет кассаларын икенсе ҡатҡа күсереү планлаштырыла. Вокзал директоры Олег Мигуновтың әйтеүенсә, ваҡытлыса павильондарҙағы көтөү залында билеттар һатыу өсөн ҡорамалдарҙы монтажлау һәм көйләү эштәре алып барыла.
Бинаның беренсе ҡатындағы ресторан ябылған, яҡын арала Эске эштәрҙең линия идаралығының дежур часы, һаҡлау камераһы һәм медпункт икенсе урынға күсереләсәк. Ремонт эштәре тамамланғандан һуң касса залында көмбәҙле яңы бинаға ишек асыласаҡ.
Олег Мигунов һүҙҙәренсә, быйыл перрон яғынан вокзал комплексының фасадын көпләү эштәре тамамланасаҡ. Был корпусты тәртипкә килтереү менән Өфө тимер юл вокзалын реконструкциялауҙың беренсе этабы тамамланасаҡ. Киләсәктә үҙәк төкәтмәгә терәлеп торған тағы бер бина төҙөләсәк. Әммә уның ҡасан башланырын вокзал етәкселеге аныҡ ҡына әйтә алмай әле.


text:
Башҡортостан юлдаш телеканалындағы «Орнамент» тапшырыуы «СМИротворец-Волга буйы» конкурсы наградаһына лайыҡ булдыФото: Башҡортостан юлдаш телеканалы
Башҡортостан юлдаш телеканалындағы «Орнамент» тапшырыуы «СМИротворец-Волга буйы» конкурсы наградаһына лайыҡ булды
Башҡортостан юлдаш телеканалындағы «Орнамент» тапшырыуы «СМИротворец-Волга буйы» конкурсы наградаһына лайыҡ булдыФото: Башҡортостан юлдаш телеканалы
ӨФӨ, 2015 йыл, 14 сентябрь. /«Башинформ» мәғлүмәт агентлығы, Сергей Захаров/.
Башҡортостан юлдаш телеканалындағы «Орнамент» тапшырыуының биш сығарылышы журналистарҙың «СМИротворец» милләт-ара һәм этноконфессия мөнәсәбәттәре мәсьәләләрен иң яҡшы яҡтыртыуға Бөтә Рәсәй конкурсының округ этабы еңеүселәре иҫәбенә инде. Мари халҡының кейеме, башҡорттарҙың һарыҡ йөнө ҡырҡыу, мордваларҙың Святки байрамы, мариҙарҙың яусылау һәм кесерткәндән еп эшләү йолалары тураһында тапшырыуҙар «СМИротворец-Волга буйы» конкурсында икенсе урын алды. «Орнамент»тың ижади төркөмө — журналистар Ирина Миңлеғәлиева, Сәрүәр Сурина, Элина Маврина, мөхәррирҙәр, операторҙар, режиссерҙар һәм монтажерҙар.
Бүләкләү тантанаһы Нижегородка йәрминкәһендә булды, унда IV Халыҡ-ара бизнес-саммиты һәм «Рәсәйҙең киләсәге» Бөтә Рәсәй форумы сиктәрендә Рәсәй халыҡтары конгресы уҙҙы.
Был тапшырыуҙың тәүге еңеүе генә түгел. Былтыр ошо уҡ конкурста Белорет районының боронғо Ҡағы ауылы хаҡында сығарылыш «Рус донъяһы» номинацияһында өсөнсө урын яуланы. Быйыл июндә «Орнамент» Халыҡ ижады һәм этнография буйынса Бөтә Рәсәй видеофильмдар фестивалендә «Иң яҡшы телепрограмма» номинацияһында еңеп сыҡты.
«Тапшырыуҙың уңыш сере ябай — беҙ күп милләтле Башҡортостанда йәшәүсе халыҡтарҙың ғөрөф-ғәҙәттәре һәм мәҙәниәте тураһында бәйән итәбеҙ. Хәбәрселәребеҙ алыҫ ауылдарға барыуҙан ҡурҡмай. Тап унда милли традицияларға һаҡсыл ҡарайҙар һәм үҙҙәренең белемен йәш быуынға тапшыралар», — тиҙәр программаның авторҙары Сәрүәр Сурина һәм Ирина Миңлеғәлиева.
Белешмә. «СМИротворец» конкурсы Этник-ара журналистика гильдияһы башланғысы буйынса 2008 йылдан уҙғарыла. Бәйгелә федераль, төбәк, шулай уҡ милли-мәҙәни киң мәғлүмәт саралары журналистары ҡатнаша.


text:
Мортаза Рәхимов: «Шифахана-2010» форумы – санатор-курорт комплексы үҫеше өсөн яҡшы импульс
Бөгөн Мәскәүҙә «Шифахана-2010» Бөтә Рәсәй форумы эшләй башланы. Башҡортостан Республикаһы Президенты Мортаза Рәхимов унда ҡатнашыусыларға тәбрикләү хаты ебәрҙе. Унда, атап әйткәндә, шулай тиелә:
«Быйыл «Шифахана» Бөтә Рәсәй форумына 10 йыл тулды. Был ваҡыт эсендә форум тармаҡ майҙансығынан беҙҙең күҙ алдыбыҙҙа илдең санатор-курорт эшен яҡлау һәм үҫтереү дөйөм милли институты булып үҫеште. Унынсы юбилей форумы хәҙерге Рәсәй тарихында тәүге Башҡортостандың санатор-курорт системаһын үҫтереү дәүләт программаһының ун йыллығына тура килде.
Беҙҙең яҡ борон-борондан бик бай шифалы минераль һыуҙар һәм батҡаҡ, термаль парҙар һәм газ сығанаҡтары, ҡымыҙ һәм башҡорт балының тылсымлы үҙенсәлектәре, сихәтле климаты һәм иҫ киткес матур тәбиғәте менән дан тота. Уникаль тәбиғи факторҙарҙың бергә ҡушылыуы республиканың илдең яңы курорт төбәге булараҡ уңышлы үҫешеүен тәьмин итте. Уҙған быуаттың 20-30-сы йылдарында ойоша башлаған уның санатор-курорт комплексы бөгөн 200-ҙән ашыу рекреацион учреждениенан ғибәрәт. Улар араһында – киң билдәле «Янғантау», «Красноусол», «Йоматау», «Асы» курорттары.
Республиканың төп санаторийҙары кешеләрҙе һөҙөмтәле дауалау һәм тулы ялын ойоштороу өсөн бөтә кәрәкле нәмәләргә эйә. Быға дәлил – шифаханаларыбыҙҙың популярлығы үҫә барыуы, эксперттарҙың юғары баһаһы, махсус форумдарҙа һәм күргәҙмәләрҙә яуланған күп һанлы наградалар. «Янғантау» курорты өс тапҡыр илдә иң яҡшы шифаханаларҙың береһе тип танылды.
Шуның менән бергә, беҙгә рекреацион комплексты иҡтисадтың һәм социаль өлкәнең мөһим звеноһына әүерелдереү өсөн бик күп эшләргә кәрәк әле. Башҡортостандың санатор-курорт системаһын үҫтереү Концепцияһына һәм Программаһына ярашлы тармаҡтың матди-техник базаһын нығытыу дауам иттерелә, санаторийҙарҙың архитектураһы һәм инфраструктураһы кардиналь яңыртыла. Яңы курорт технологиялары, диагностика һәм дауалауҙың хәҙерге алымдары әүҙем индерелә, идара итеү һәм сервис системаһы камиллаштырыла.
«Шифахана-2010» Бөтә Рәсәй форумы санатор-курорт комплексты артабан үҫтереү өсөн яҡшы импульс буласаҡ, тип ышанам. Һеҙгә уңышлы эш теләйем!
Ихтирам менән, Башҡортостан Республикаһы Президенты М.Рәхимов».


text:
Фото:
Өфөлә «Тамға-2010. МедиаИндустрия. Полиграфия. Реклама» күргәҙмәһе асыла
Фото:
Өфөлә бөгөн «Тамға-2010. МедиаИндустрия. Полиграфия. Реклама» XIII Төбәк-ара махсус күргәҙмәһе асыла. Тәүге тапҡыр ул Конгресс-холл бинаһында үтә һәм унда Башҡортостан ҡала һәм райондарынан, шулай уҡ Рәсәйҙең башҡа төбәктәренән 80-дән ашыу ойошма-экспонент ҡатнашасаҡ.
Быйылғы күргәҙмә Республика йылына арналған. 1993 йылдан үткәрелеп килеүсе был билдәле форумды БР Элемтә һәм киң коммуникациялар министрлығы һәм Полиграфистарҙың төбәк-ара ассоциацияһы ярҙамында Башҡортостан Полиграфистар ассоциацияһы, Журналистар союзы, Күргәҙмәләр компанияһы ойоштора.
Фестиваль сиктәрендә «Төбәк журналистикаһын үҫтереү перспективалары» һәм «Йәш журналистар: ауырлыҡтар аша – йондоҙҙарға» тип аталған түңәрәк өҫтәлдәр, фотохәбәрселәр өсөн оҫталыҡ дәрестәре һәм башҡалар ойоштороласаҡ. Киң мәғлүмәт сараларында финанс-иҡтисади тематиканы иң яҡшы яҡтыртыуға иғлан ителгән конкурсҡа йомғаҡ яһаласаҡ.
«Тамға-2010» күргәҙмәһе өс көн буйына – 1 октябргә тиклем барасаҡ һәм полиграфистар, киң мәғлүмәт саралары хеҙмәткәрҙәре өсөн мөһим ваҡиға булып торасаҡ.


text:
Благовар районының Түбәнге Ҡарғалы ауылында яңы мәсет асылды
Башҡортостандың Благовар районы Түбәнге Ҡарғалы ауылында яңы мәсет асылды. Ауыл халҡы уны «Ихлас» тип атаған. Рәсәй мосолмандарының Үҙәк диниә назараты рәйесе, юғары мөфтөй Тәлғәт Тажетдин, Благовар районы хакимиәте башлығы Юрий Коземаслов, Благовар районы имамы Абдулла Уразмәтов, Башҡортостандың Татар мырҙалары мәжлесе етәксеһе Зөфәр Әйүпов, Татарстандың Башҡортостан Республикаһындағы тулы хоҡуҡлы вәкиле Альберт Мәҡсүтов, Өфөнөң Совет районы хамиәте башлығы урынбаҫары Рим Суфиянов, билдәле фоторәссам Рәмил Килмәмәтов, рәссам Наил Байбурин, шулай уҡ күрше ауылдар халҡы, Өфө ҡунаҡтары мәсетте асыу тантанаһында ҡатнашты.
Тәлғәт Тажетдин вәғәз һөйләне, аят уҡыны һәм йорт төҙөүҙә ярҙам итеүселәрҙең барыһына ла рәхмәт билдәһе итеп грамоталар тапшырҙы. Аҙан ҡысҡырғандан һуң, барыһы ла яңы мәсеткә юлланды һәм күмәкләп намаҙ уҡыны. Мәсеттең имам-хатибы итеп Миңйәр Ғайсин тәғәйенләнде.
Башҡортостан мосолмандарының Диниә назараты мәзине Әнүәр Тереғолов хәбәр итеүенсә, мәсет 1998 йылда уҡ төҙөлә башлаған.
— Был изге йорт урыны осраҡлы ғына һайланманы, — тип билдәләне ул. – Ололар һөйләүенсә, 1950-се йылдарға тиклем был урында мәсет булған, аҙаҡ уны емергәндәр. Революцияға тиклем Түбәнге Ҡарғалыла өс мәсет булған. Хәҙер берәү булһа ла бар.


text:
Башҡортостан компанияһы үлсәү ҡулайламалары менән тәьмин итеүгә тендерҙа еңде
«Лукойл» асыҡ акционерҙар йәмғиәте үҙенең бүлендек предприятиеларын 26 үлсәү ҡулайламаһы менән тәьмин итеүгә тендер үткәрҙе. Конкурста нефть промыслаһы ҡорамалдары етештереүсе алдынғы Рәсәй компаниялары ҡатнашты. Башҡортостандан «ОЗНА» компанияһы еңде.
Был ҡулайламалар «Лукойл – Көнбайыш Себер» һәм «Лукойл – Пермь» яуаплылығы сикләнгән йәмғиәттәренең нефть ятҡылыҡтарында скважиналар дебитын үлсәү өсөн кәрәк.
«ОЗНА» компанияһынан хәбәр итеүҙәренсә, әлеге ваҡытта эштәрҙең һәм ҡорамалдарҙы алып барып еткереүҙең графигын көйләү буйынса һөйләшеүҙәр алып барыла. Ҡорамалдар партияһына «ОЗНА-Массомер», «ОЗНА-Импульс» үлсәү ҡулайламалары һәм «Юлдаш» автоматик төркөмлө үлсәү ҡулайламаһы инә. «ОЗНА» компанияһының Октябрьский ҡалаһындағы производство дивизионы ҡорамалдар партияһын етештереүгә тотонған.
Был «Лукойл» асыҡ акционерҙар йәмғиәтенең март айындағы «ОЗНА» иң һәйбәте тип табылған икенсе тендеры.


text:
Өфөлә етем балалар өсөн «Беренсе тапҡыр – беренсе класҡа!» байрамы ойоштороласаҡ
«Беренсе тапҡыр – беренсе класҡа!» балалар байрамы 1 сентябрҙә Өфөнөң «Искра» кинокомплексында «Етем балаларға ярҙам ит» хәйриә акцияһы сиктәрендә үтәсәк. Сарала балалар йорттарында, социаль приюттарҙа тәрбиәләнеүселәр, Өфө ғаиләләренә опекунлыҡҡа һәм тәрбиәгә алынған балалар, шулай уҡ уларҙың опекундары һәм тәрбиәселәре ҡатнашасаҡ.
«Башинформ» агентлығына байрамды ойоштороусылар — Өфө хакимиәтенең опека һәм попечителлек буйынса идаралығы хәбәр итеүенсә, беренсе класҡа барыусылар өсөн махсус программа әҙерләнгән, шулай уҡ бүләктәр биреү һәм фильм күрһәтеү ҡаралған.
Байрамға Башҡортостан Республикаһы Дәүләт Йыйылышы – Ҡоролтай депутаттары, ҡала хакимиәте вәкилдәре һәм башҡа рәсми кешеләр саҡырылған.


text:
Фото:
Башҡортостан һәм Украина ғалимдары хеҙмәттәшлек тураһында килешеүгә ҡул ҡуйҙы
Фото:
Башҡортостан Республикаһының Фәндәр академияһы президенты Рәмил Бәхтизин, вице-президенты Рәйхана Ҡунаҡова, М.А.Шолохов исемендәге Мәскәү дәүләт гуманитар университетының Өфө филиалы директоры Василий Бабенко составындағы Башҡортостан делегацияһы Киевта булды.
Украинаға визит сиктәрендә Башҡортостандың Фәндәр академияһы менән Украинаның Милли фәндәр академияһы араһында фән өлкәһендә хеҙмәттәшлек итеү тураһында килешеүгә ҡул ҡуйылды. Ғалимдар гуманитар, тәбиғи һәм техник фәндәр өлкәһендә берлектә фундаменталь һәм ғәмәли тикшеренеүҙәр үткәрергә, Башҡортостан һәм Украинаның халыҡ хужалығы һәм мәҙәниәте өсөн мөһим булған фәнни-техник һәм социаль-иҡтисади проблемаларҙы тикшереү менән шөғөлләнергә планлаштыра.
Киевта Башҡортостан ғалимдары шулай уҡ Биоорганик һәм нефть химияһы институты, Органик химия институты һәм Математика институты эшмәкәрлеге менән танышты.
Билдәләп үтәйек, ғалимдарҙың был беренсе осрашыуы түгел. Үткән йылдың сентябрендә Украина ғалимдары Өфөлә булды, тип асыҡланылар Башҡортостан Фәндәр академияһынан. Унда фәнни-техник хеҙмәттәшлек итеү мөмкинлектәре тикшерелде, төбәктәрҙең бер-береһенә фәндең төрлө тармаҡтарында иҡтисадты үҫтереүҙә көнүҙәк булған аныҡ тәҡдимдәр ебәреү тураһында килешеүгә өлгәшелде. Ноябрҙә Украина ғалимдары тәҡдимдәр ебәрҙе, улар Академия бүлексәләрендә тикшерелде һәм үҙебеҙҙең фәнни проекттар менән тулыландырылды.


text:
Фото:
Аграр комплекс федераль финанс ярҙамын арттырыуға дәғүә итә ала
Фото:
Республика федераль бюджет средстволары иҫәбенә ауыл хужалығына ярҙам күләмен арттырыуға дәғүә итә ала. Хәтерегеҙгә төшөрәбеҙ, әлеге ваҡытҡа Башҡортостан 3,088 миллиард һум күләмендә Рәсәй Финанс министрлығы кредитын йәлеп итте.
Кредит мотлаҡ маҡсат тәғәйенләнешендә: ул ҡоролоҡ эҙемтәләрен бөтөрөү буйынса сараларҙы үтәү менән бәйле республика бюджеты дефицитын ҡаплау өсөн тәғәйенләнә. Һәм, әлбиттә, Рәсәй Ауыл хужалығы министрлығы менән килешелгән сараларҙы. Финанс ярҙамы ҡайтарыу һәм түләү шарттарында бирелә. Заем средстволарын 2012 йылдың 1 октябренә тиклем ҡайтарырға кәрәк. Кредит менән файҙаланған өсөн йыллыҡ 1,9375 процент күләмендә түләү алына. Аҡсалар иген, орлоҡ, мал аҙығы запастары, он тартыу һәм икмәк бешереү предприятиелары өсөн тотороҡло сеймал базаһы булдырыуға, аҙыҡ-түлек именлеген тәьмин итеүгә, ауыл хужалығы продукцияһы етештереүселәрен дәүләт яҡлауына йүнәлтеләсәк.
— Беҙҙә ярҙам күләмдәрен арттырыуға дәғүә итеү мөмкинлектәре бар, — ти БР Хөкүмәте Премьер-министры урынбаҫары, финанс министры Айрат Ғәскәров. – Ләкин был мөмкинлектәргә заемсылар, йәғни ауыл хужалығы етештереүселәре үҙҙәре, юғары яуаплылыҡ һәм намыҫлылыҡ, финанс һәм түләү дисциплинаһы менән яуап ҡайтарырға тейеш.
Федераль кредит алыу менән Башҡортостанда бюджет дефициты 17,5 миллиард һумға етте. Был республика бюджеты табыштарының дөйөм күләменең 28 проценты.
— Был этапта беҙҙең төп бурыс – ауыл хужалығына киң ярҙам күрһәтеү һәм бөтә бюджет системаһының тотороҡлолоғон, уның сығым һәм, иң элек, социаль йөкләмәләрҙе ваҡытында үтәү һәләтлелеген һаҡлау, — тип иҫәпләй вице-премьер.


text:
Рөстәм Хәмитов именлек органдары хеҙмәткәрҙәрен һөнәри байрам менән ҡотланы Фото: Башҡортостан Башлығының матбуғат хеҙмәте
Рөстәм Хәмитов именлек органдары хеҙмәткәрҙәрен һөнәри байрам менән ҡотланы
Рөстәм Хәмитов именлек органдары хеҙмәткәрҙәрен һөнәри байрам менән ҡотланы Фото: Башҡортостан Башлығының матбуғат хеҙмәте
ӨФӨ, 2015 йыл, 21 декабрь. /«Башинформ» мәғлүмәт агентлығы, Александр Смирнов/.
18 декабрҙә Өфөлә Башҡортостан Башлығы Рөстәм Хәмитов Рәсәйҙең именлек органдары хеҙмәткәрҙәре көнөнә арналған тантаналы йыйылышта сығыш яһаны.
Рөстәм Хәмитов һүҙҙәренсә, килеп тыуған геосәйәси шарттарҙа көс структураларына һәм власть органдарына бергәләп эшләргә кәрәк.
– Көс структураларының һәм власть органдарының бурысы – тыйылған ойошмаларҙың эшмәкәрлеген туҡтатыу йәһәтенән үҙ-ара килешеп эшләүҙе тәьмин итеү, – тип билдәләне республика Башлығы.
Рөстәм Хәмитов Өфөлә үткән ШОС һәм БРИКС саммиттары ваҡытында Рәсәй Федераль именлек хеҙмәтенең Башҡортостан буйынса идаралығының яҡшы эшләүен, шулай уҡ коррупцияға ҡаршы эш итеү һәм фәнни асыштарҙы яҡлау буйынса эшмәкәрлеген билдәләне.
– Ижтимағи-сәйәси хәлдәр йәһәтенән киләһе йыл беҙҙең өсөн ҡатмарлы буласаҡ. Сентябрҙә Рәсәй Дәүләт Думаһына, муниципалитеттарға һәм ҡала округтарына һайлауҙар уҙғарыла. Һәр һайлау кампанияһы төрлө ҡатмарлыҡтар тыуҙыра, – тип һыҙыҡ өҫтөнә алды төбәк Башлығы. – Бындай хәлдә тупланып, бер-беребеҙгә ярҙам итеп эшләргә тейешбеҙ. 2016 йылда һайлау кампанияһын тыныс үткәреү, республикабыҙҙа тотороҡлоҡто һәм тыныслыҡты һаҡлау зарур.
Республика етәксеһе яҡшы эшләгәндәре өсөн рәхмәт белдереп, идаралыҡтың алдынғы хеҙмәткәрҙәренә дәүләт наградаларын тапшырҙы.


text:
Ғинуарҙа Өфөлә ҡала янындағы күсемһеҙ милеккә хаҡтар ике процентҡа күтәрелгән
Ғинуарҙа Өфөлә ҡала янындағы йорттарға һәм коттедждарға уртаса хаҡ ике процентҡа артҡан. «Эксперт» күсемһеҙ милек агентлыҡтары селтәре мәғлүмәтенә ярашлы, бөтөн йорттар, коттедждар һәм таун-хаустар буйынса тәҡдим ителгән уртаса хаҡ квадрат метрына 26 мең һум тәшкил итә.
Иң арзан йорт 450 мең һум тора. Ул Иглинда урынлашҡан. Майҙаны – 61 квадрат метр. Иң ҡыйбат объекттың хаҡы — 25 миллион һум. Был Суровкалағы өйҙөң майҙаны – 430 «квадрат».
Ер участкаларына килгәндә иһә, уларҙың уртаса хаҡы бер сутыйға 45 мең һум тәшкил итә. Бер айҙа ул 5,1 процентҡа төшкән.
Иң ҡыйбат ер участкаһы – 25 сутый – Зубовола өс миллион һумға тәҡдим ителә. Иң арзан участка Иглинда һатыла – 15 сутыйға 150 мең һум һорайҙар.


text:
Башҡортостан юғары технологик медицина ярҙамына федераль бюджеттан 103,3 миллион һум аласаҡ
Башҡортостан Республикаһы 2014 йылда халыҡҡа юғары технологик медицина ярҙамы күрһәтеү буйынса тотоноу йөкләмәләрен финанслауға 103 287,7 мең һум күләмендә федераль субсидия аласаҡ. Тейешле бойороҡ дүшәмбе РФ Президентының сайтында баҫылған.
Документҡа ярашлы, субсидиялар Федерацияның 62 субъекты бюджетына бүленә. Был маҡсатҡа федераль бюджетта 3 миллиард һум ҡаралған. Төбәк бюджеттарынан 19,05 миллиард һум йүнәлтеләсәк.
РФ субъекттарын һайлау критерийҙары – юғары технологик медицина ярҙамы күрһәтеүгә лицензияһы булған, дәүләт власының төбәк башҡарма органдары ведомствоһына ҡараған медицина ойошмалары булыу.


text:
Ҡанун проекты бөгөн ҡоролтай ултырышында ҡабул ителде.
Башҡортостанда Газелдәргә ҡаршы көрәш башланды. Республика парламентында маршрут һәм еңел таксиҙарҙа юлсылар ташыу тураһындағы ҡанун проекты тәүге уҡыуҙа ҡабул ителде.
Дәүләт Йыйылышы-Ҡоролтай депутаты Дмитрий Купцов әйтеүенсә, пассажир транспортын хеҙмәтләндереү эшен ойоштороуға күптән үҙгәрештәр индерергә кәрәк булған. Яңы ҡанунға ярашлы, күпме автобус һәм улар ниндәй маршрут буйынса йөрөйәсәген, шулай уҡ пассажирҙарҙы ниндәй маркалы автобустар хеҙмәтләндерәсәген дә урындағы үҙидаралыҡ органдары хәл итәсәк. Ҡала һәм район хакимиәттәренең юлсыларҙы хеҙмәтләндереүгә заманса автобустарҙы сығарыу теләге лә тәбиғи. Ни өсөн Форд, Мерседес, Хёндай һәм башҡа маркалы заманса пассажир транспорты булғанда, беҙ халыҡты иҫкереп бөткән автобустарҙа йөрөтөргә тейешбеҙ. Бында тәүге урынға хәүефһеҙлек мәсьәләһе ҡуйылған тип белдерә ҡанунды әҙерләүсе комитет депутаттары.
Өфөлә көн һайын меңдән ашыу маршрут автобусы сыға. Ҡайһы бер мәғлүмәттәргә ярашлы, уларҙың яртыһы бер ниндәй рөхсәт ҡағыҙынан тыш эшләй. Йәғни водителдәр бер нимә өсөн дә яуап бирмәй.
Шул уҡ ваҡытта халыҡ тап Газелдәргә өҫтөнлөк бирә. Һәр туҡталыш һайын кеше тейәп-төшөрөп барған оҙон автобуста ваҡыт әрәм иткәнсе газелдә тәғәйен урынға елдереп бараһың да етәһең.


text:
Фото:
Ураҙа байрамы менән!
Фото:
Республика Президенты Рөстәм Хәмитов Башҡортостан мосолмандарын Ураҙа байрамы менән ҡотланы. Ҡотлауҙа шулай тиелә:
"Хөрмәтле Башҡортостан мосолмандары!
Һеҙҙе бөтә мосолмандар өсөн изге Рамаҙан айының тамамланыуы һәм Ураҙа байрамы менән ҡотлайым!
Был байрамда исламдың күп быуатлыҡ йолалары, уның юғары әхлаҡи идеалдары сағыла. Ураҙа байрамы изге айҙың төп ҡанундарын – рухи таҙарыныуҙы, тыныслыҡ һөйөү һәм миһырбанлыҡты, изге эштәр ҡылыуҙы кәүҙәләндерә. Бындай ҡиммәттәр бөтә дин кешеләренә лә берҙәй яҡын һәм аңлайышлы, тыныслыҡ һәм татыулыҡтың нигеҙе булып хеҙмәт итә.
Был көндәрҙә кешеләр йолаға ингән аш-һыу әҙерләй, байрамса кейенә, туғандарын һәм яҡындарын саҡыра, бүләктәр бирә, ярҙам күрһәтә. Йәштәрҙең дә изге эштәрҙә әүҙем ҡатнашыуы, көндәлек тормошта уларҙы үтәүе мөһим.
Ураҙа байрамы барыбыҙға ла йән тыныслығы һәм үҙ көсөбөҙгә ышаныс алып килһен, яңы көс-дәрт һәм ижади хеҙмәт өсөн илһам бирһен.
Һәр йортҡа йылылыҡ һәм шатлыҡ-ҡыуаныстар, татыулыҡ һәм изгелек, тыныслыҡ һәм именлек инеүен теләйем!
Ураҙа байрамы мөбәрәк булһын!
Башҡортостан Республикаһы Президенты Р.Хәмитов".


text:
Йөҙҙән ашыу Башҡортостан аграрийы «Ғаилә һөтсөлөк фермалары» программаһына инде
Һайлап алыу буйынса әле 106 ҡатнашыусы «2011-2013 йылдарға Башҡортостан Республикаһында крәҫтиән (фермер) хужалыҡтары нигеҙендә ғаилә һөтсөлөк фермаларын үҫтереү» айырым маҡсатлы республика программаһына ингән. Комиссия үҙ эшен дауам итә. Программаны тормошҡа ашырыуға быйыл 103 млн һум күләмендә дәүләт ярҙамы ҡаралған, тип хәбәр иттеләр республиканың аграр ведомствоһының матбуғат хеҙмәтенән. Аҡса төбәк бюджетынан бүленә.
Программа тоҡомло һәм тауар малы, ҡорамалдар һатып алыуға сығымдарҙың бер өлөшөн ҡаплауға субсидия биреүҙе күҙаллай. Шулай уҡ электр һәм һыу менән тәьмин итеүгә бәйле сығымдар ҙа компенсациялана.
Муниципалитеттар программала әүҙем ҡатнашырға тейеш. Кредит алған осраҡта урындағы властар кредит биргән банкка гарантия бирә йәки залог менән тәьмин итә. Шулай уҡ фермаларҙың нисек тулыланыуына ҡарап, башҡалар тарафынан файҙаланылмаған бесәнлектәр һәм көтөүлектәрҙең бирелеүе лә ихтимал.


text:
Төбәктә май байрамдарында пенсия түләү 3 майҙа башлана Фото: Олег Яровиков
Төбәктә май байрамдарында пенсия түләү 3 майҙа башлана
Төбәктә май байрамдарында пенсия түләү 3 майҙа башлана Фото: Олег Яровиков
ӨФӨ, 2016 йыл, 29 апрель. /«Башинформ» мәғлүмәт агентлығы, Галина Бахшиева/.
Май байрамдарында пенсия һәм башҡа социаль түләүҙәр 3 майҙа таратыла башлаясаҡ һәм ваҡытынан алда — 7 һәм 9 майҙа тамамланасаҡ, тип хәбәр иттеләр Пенсия фонды Башҡортостан бүлексәһенең матбуғат хеҙмәтендә.
10 майҙан пенсия һәм башҡа социаль түләүҙәр ғәҙәти графикка ярашлы таратыла. Пенсия һәм башҡа түләүҙәрҙе почта бүлексәләрендә алған пенсионерҙарға пенсия таратыуҙың аныҡ датаһы апрель айы квитанцияларында күрһәтелгәйне. Кредит ойошмаларына аҡса килешеүҙә билдәләнгән ваҡытта күсерелә.
Бөгөн Рәсәй Пенсия фондының Башҡортостан бүлексәһе 1 миллион 148 мең пенсионерға пенсия түләй. Уларҙың 45 проценттан ашыуы — почта, 54 проценттан күберәге банк бүлексәләрендә хеҙмәтләндерелә.


text:
Өфөлә «Туғанлыҡ» һәм «Театр яҙы» тип аталған театр фестивалдәре ойошторола Фото: Олег Яровиков
Өфөлә «Туғанлыҡ» һәм «Театр яҙы» тип аталған театр фестивалдәре ойошторола
Өфөлә «Туғанлыҡ» һәм «Театр яҙы» тип аталған театр фестивалдәре ойошторола Фото: Олег Яровиков
ӨФӨ, 2017 йыл, 10 ғинуар. /«Башинформ» мәғлүмәт агентлығы, Ләйлә Аралбаева/.
Быйыл Өфөлә «Театр яҙы» республика фестивале һәм «Туғанлыҡ» халыҡ-ара төрки телле театрҙар фестивале үткәрелә.
М.Ғафури исемендәге Башҡорт дәүләт драма театрының художество етәксеһе ярҙамсыһы Зилә Сәғәҙиева хәбәр итеүенсә, 20-26 апрелдә төбәктәге бөтә театр вәкилдәре баш ҡалаға йыйыла. Әле театрҙарҙан ниндәй спектакль тәҡдим итеүҙәре тураһында мәғлүмәт йыйыу бара. Опера һәм балет театры һәм Ҡурсаҡ театры сарала тәүгә ҡатнаша.
Фестиваль милли драматургияға арналған. Тамашасылар менән бергә спектаклдәрҙе Валентина Фёдорова етәкселегендәге баһалама ағзалары һәм театр тәнҡитселәре ҡарай. Сара барышында оҫталыҡ дәрестәре, актер клубтары, сәхнә әҫәрҙәрен тикшереү ойошторола.
«Туғанлыҡ» халыҡ-ара төрки халыҡтары театрҙары фестивале киләһе театр миҙгеленә, 9-16 сентябргә, билдәләнгән. Бынан алдағы фестиваль Өфөлә 2012 йылдың сентябрендә уҙғарылғайны. Ул саҡта баш ҡалаға 13 төрки телле илдәрҙән иң яҡшы театр коллективтары йыйылды. Спектаклдәр биш театр майҙансығында күрһәтелде.


text:
Фото:
Балалар баҡсалары етешмәү проблемаһы хәл ителәсәк
Фото:
Республикала балалар баҡсалары етешмәү проблемаһы хәл ителәсәк. Республика башлығы был турала Ишембайҙа 11-се «Гнездышко» балалар баҡсаһы төҙөлөшөн ҡарағанда хәбәр итте. Совет заманында бында балалар баҡсаһы булған, һуңынан уны эшҡыуарҙарға биргәндәр, һәм бына күптән түгел уны аяҡҡа баҫтырыу тураһында ҡарар ҡабул ителгән.
Балалар баҡсаһы октябрҙең икенсе яртыһында асыласаҡ. «Гнездышко» 55 урынға иҫәпләнгән. Балалар бында өс төркөмгә йөрөйәсәк – ясли (15 кеше) һәм ике өлкән йәштәге балалар төркөмө (20-шәр кеше).
Башҡортостан Президенты, ҡалала балалар баҡсаһына урын алыуға 1200 кеше сиратта торғанда был сиктән тыш аҙ, тип билдәләне. Рөстәм Хәмитов республика масштабында ҙур иғтибар бүленгән был проблеманы хәл итеүҙә ярҙам күрһәтергә вәғәҙә итте.
Балалар баҡсаһын капиталь ремонтлау муниципаль бюджет средстволары иҫәбенә алып барылған, был маҡсатҡа һигеҙ миллион һум самаһы аҡса бүленгән.
– Республиканың башҡа ҡалалары һәм райондары өсөн яҡшы өлгө, — тип билдәләне төбәк башлығы.


text:
Рөстәм Хәмитов «Полигон» фәнни-производство предприятиеһы эшмәкәрлеге менән таныштыФото: Олег Яровиков
Рөстәм Хәмитов «Полигон» фәнни-производство предприятиеһы эшмәкәрлеге менән танышты
Рөстәм Хәмитов «Полигон» фәнни-производство предприятиеһы эшмәкәрлеге менән таныштыФото: Олег Яровиков
11 сентябрҙә Башҡортостан Президенты Рөстәм Хәмитов Өфөнөң «Полигон» фәнни-производство предприятиеһында булды. Төбәк башлығы телефония һәм мәғлүмәт селтәрҙәрен булдырыуҙа ҡулланылған радиоэлектрон ҡорамалдар һәм микроэлектрон компоненттар етештереү технологияһы менән танышты, тип хәбәр иттеләр БР Президентының матбуғат хеҙмәтенән.
Предприятиеға конкурентлыҡ итеү һәләтен үҫтереү һәм баҙарҙағы өлөшөн арттырыу өсөн етештереү ҡеүәтен арттырыу зарур. Әлеге ваҡытта «Полигон» Рәсәйҙә етештерелгән элемтә аппаратураһы баҙарының яҡынса 1,5 процентын биләй, ә производство киңәйтелһә, был һанды 15-18 процентҡа тиклем арттырырға мөмкин.


text:
Июндә Өфөлә бушлай ер участкалары бүленә башлаясаҡ
2012 йылдың июнендә Өфөлә өс һәм унан да күберәк бәлиғ булмаған бала йәки инвалид бала тәрбиәләүсе тәүге ғаиләләр бушлай ер участкалары аласаҡ. Был хаҡта Өфө хакимиәтенең Ер ресурстары идаралығында үткән матбуғат конференцияһында Өфө хакимиәте башлығының беренсе урынбаҫары Ринат Сәғитов хәбәр итте. Был участкалар шәхси торлаҡ төҙөү өсөн тәғәйенләнгән.
Иҫегеҙгә төшөрәбеҙ, өс һәм унан да күберәк бәлиғ булмаған бала йәки инвалид бала тәрбиәләүсе ғаиләләргә бер тапҡыр бушлай Өфөнөң муниципаль мөлкәтендә булған ер участкаһын тапшырыу тәртибе ҡала округы Советы ҡарары менән раҫланды. Өфө хакимиәтенең торлаҡ бүлеү һәм иҫәпкә алыу бүлеге граждандарҙы иҫәпкә алыуҙы тәьмин итеүсе урындағы үҙидара органы булып тора.
— Бөгөнгө көнгә ер участкаларын алыуға йәмғеһе ике меңгә яҡын ғариза ҡабул ителде, — тине Өфө хакимиәтенең Ер ресурстары идаралығы начальнигы Салауат Хөсәйенов. – Уларҙың күпселеге – күп балалы ғаиләләрҙән.


text:
Бетон изделиелар етештереү күләме Башҡортостанда 500 мең кубометрҙан артҡан
Ағымдағы йылдың ғинуар-июлендә Башҡортостандың төҙөлөш индустрияһы предприятиеларында бетон ҡушылған материалдар, изделиелар һәм конструкциялар етештереү күләмдәре 502 мең кубометрҙан артып киткән. Был күрһәткес уҙған йылдағы кимәлгә ҡарата 124,8 процентҡа еткән. БР Төҙөлөш һәм архитектура буйынса дәүләт комитетының матбуғат хеҙмәте мәғлүмәте буйынса, йыйылма тимер-бетон конструкциялары – 377 мең куб.м. (2010 йылға ҡарата 118,3%), бетон изделиелар – 50,9 мең куб.м. (137,9%), тауар бетоны – 50 тысяч куб.м. (168,9%), ә төҙөлөш иҙелмәһе 24,2 мең куб.м (140,7%) сығарылған.
Республиканың төҙөлөш индустрияһы предприятиеларында уртаса эш хаҡы айына 14054 һум тәшкил иткән. Былтыр июлдә ул 11948 һум кимәлендә булған.


text:
«Башҡортостан продукты» республика проектына тағы ла ун бер етештереүсе ҡушылды
ӨФӨ, 2014 йыл, 19 декабрь. /«Башинформ» мәғлүмәт агентлығы, Артур Басиров/.
Тағы 11 етештереүсе «Башҡортостан продукты» республика бренды аҫтында үҙ продукцияһын һатыу мөмкинлегенә эйә булды. Шулай итеп, әле проекттың 169 дипломанты бар.
«Башҡортостан продукты» проекты урында сифатлы продукция етештереүселәргә булышлыҡ итеү өсөн булдырылған. Унда ҡатнашыу өсөн заявка бирергә һәм тауарҙың этикеткала күрһәтелгән сифатҡа ярашлы икәнен иҫбатлау өсөн продукцияны лабораторияла тикшертергә кәрәк. Урындағы баҙарҙа һәм унан ситтә төбәк продуктын алға ебәреү өсөн сауҙа-һатып алыу конференциялары уҙғарыла, республика һәм бөтә Рәсәй күләмендә проектта ҡатнашыусыларҙың коллектив экспозициялары ойошторола.


text:
Фото:
Башҡортостан Президенты йәштәр хәрәкәте активистары менән осрашты
Фото:
Бөгөн Башҡортостан Президенты Рөстәм Хәмитов «Берҙәм Рәсәйҙең Йәш гвардияһы» төбәк бүлексәһе ойошторған «Мин – граждан» йәйге профилле лагерында ҡатнашыусылар менән осрашты.
Төбәк башлығы йәштәр менән аралашты һәм республикала үҫеш аласаҡ дәүләт сәйәсәтенең төп йүнәлештәре менән таныштырҙы. «Беҙҙе яңырыу еле көтә», — тип белдерҙе Рөстәм Хәмитов.
Ул шулай уҡ йәштәрҙең һорауҙарына яуап бирҙе һәм бөгөн Башҡортостан Хөкүмәтенең яңы составы тураһында Указға ҡул ҡуясағы хаҡында хәбәр итте.
Президент унда йәштәр проблемалары менән шөғөлләнәсәк министрлыҡтың һаҡланасағын һыҙыҡ өҫтөнә алды. Әммә икенсерәк статуста. Хәҙер ул Йәштәр эштәре һәм спорт министрлығы тип аталасаҡ.
Туризмға килгәндә иһә, был тармаҡты айырым дәүләт комитеты ҡарамағына тапшырырға ҡарар ителгән, ул шулай уҡ эшҡыуарлыҡ үҫеше һәм уға ярҙам мәсьәләләрен үҙ өҫтөнә аласаҡ.


text:
Баш ҡалала торлаҡты ҡуртымға алыу йыл башынан алты процентҡа арзанайған Фото: Фатирҙар донъяһы
Баш ҡалала торлаҡты ҡуртымға алыу йыл башынан алты процентҡа арзанайған
Баш ҡалала торлаҡты ҡуртымға алыу йыл башынан алты процентҡа арзанайған Фото: Фатирҙар донъяһы
ӨФӨ, 2016 йыл, 14 октябрь. /«Башинформ» мәғлүмәт агентлығы, Ольга Мортазина/.
Өфөлә торлаҡты ҡуртымға алыу йыл башынан уртаса алты процентҡа арзанайған. Бер бүлмәле фатирҙы ҡуртымға алыу хаҡы биш процентҡа төшкән һәм 14 мең һум тәшкил итә. Ике бүлмәлеһе 5,6 процентҡа арзанайған — 17,6 мең һум. Өс бүлмәле фатирҙың хаҡы 7,6 процентҡа кәмегән, һөҙөмтәлә — 24,4 мең һум.
«Фатирҙар донъяһы» порталы эксперттары илдең ҙур ҡалаларындағы хәлде тикшерҙе. «Ысынында иһә эш миҙгеле башланһа ла, ҡайһы бер фатирҙарҙың ҡуртым хаҡы төшмәй ҙә, артмай ҙа», — тип йомғаҡ яһаны белгестәр. Ҡуртымға алыу баҙары буйынса илдәге уртаса хаҡтар: бер бүлмәле фатирҙар буйынса –2,3 процент, ике бүлмәлеләр буйынса –1,9 һәм өс бүлмәлеләр буйынса –1,1.


text:
Төбәктә туберкулез менән сирләүселәрҙең 85 проценты — ир-егеттәр
ӨФӨ, 2016 йыл, 24 март. /«Башинформ» мәғлүмәт агентлығы, Эльмира Сабирова/.
Башҡортостанда туберкулез менән сирләүселәрҙең 85 проценты — ир-егеттәр, уларҙың уртаса йәше — 40, тип хәбәр итте «Башинформ» агентлығында уҙған матбуғат конференцияһында Республика клиник туберкулезға ҡаршы диспансерының баш табибы Рәүил Шәрипов. Бигерәк тә халыҡтың социаль яҡланмаған ҡатламы — эшһеҙҙәр, инвалидтар, пенсионерҙар, аныҡ йәшәү урыны булмаған, холоҡ төҙәтеү учреждениеларынан сыҡҡан кешеләр ошо сиргә дусар була. Алкоголь, наркотик ҡулланыусылар, тәмәке тартыусылар йышыраҡ ауырый.
Бөгөн республикала туберкулездың әүҙем формаһы менән сирләүсе 4,5 меңдән ашыу кеше теркәлгән. 2015 йылда төбәктә йәшәүсе 1566 кешелә ошо сир асыҡланған, ауырыу күрһәткесе 100 мең кешегә — 38,5, Рәсәйҙә 49,3 тәшкил иткән.
Иң юғары күрһәткестәр Иглин районында, Благовещенск, Баймаҡ, Салауат, Өфө ҡалаларында теркәлгән.
«Туберкулез — һауа-тын алыу юлы менән таралған инфекция ауырыуы. Уны туберкулез таяҡсаһы тыуҙыра. Сирҙе дауалау оҙаҡ ваҡыт талап итә. Уртаса 90 көндән алып бер нисә йылға тиклем, — тип аңлатма бирҙе Рәүил Шәрипов. — Туберкулезды иҫкәртеүҙең төп сараһы — сәләмәт тормош алып барыу, гигиена ҡағиҙәләрен үтәү, дөрөҫ туҡланыу».
Үҙ ваҡытында флюорография тикшеренеүе үтеү — туберкулезды иртә асыҡлауҙың төп ысулы булып ҡала. Уны ике йылға бер тапҡыр үтеү мөһим.


text:
Өфөлә авария комиссарҙары бушлай эшләйәсәк
Юл-транспорт һәләкәтенә осранығыҙмы? Хәлгә аныҡлыҡ индерергә һәм дөрөҫ йүнәлеш бирергә һеҙгә авария комиссары ярҙам итәсәк. Өфөлөләргә уның хеҙмәттәре менән бушлай ҡулланыу мөмкинлеге бирелә. «Авария комиссары ярҙамы — бушлай» акцияһы башланыуы хаҡында «Башинформ» агентлығына Рәсәй автомобиль хужалары федерацияһының Башҡортостан төбәк бүлексәһенән хәбәр иттеләр.
Акция 2011 йылдың 31 декабренә тиклем дауам итәсәк. Авария комиссарын тәүлек әйләнәһенә 8 (347) 298-58-48 һәм 298-46-66 телефондары буйынса саҡыртырға була.


text:
«Туған тел» татар йырҙарын башҡарыусылар конкурсында Рәдиф Зарипов Гран-при яуланы
Дүртөйлө ҡалаһында «Туған тел» татар йырҙарын йәш башҡарыусылар республика конкурсы уҙҙы, тип хәбәр итә «Ҡыҙыл таң» гәзите. Унда Башҡортостандан, Татарстандан, Ырымбур, Омск өлкәләренән, Пермь крайынан 55 солист ҡатнашты. Финал гала-концертында конкурс дипломанттары һәм номинацияларҙа еңеүселәр сығыш яһаны. Конкурс дипломанттары: Шишмәнән Әлиә Ҡарасурина, Миәкәнән Антонина Клименко, Дүртөйлөнән Лилиана Ирназарова, Өфөнән Лиана Фәттәхова, Иглиндән Фәһимә Тоҡомбәтова , Туймазынан Ләйсән Хәсәншинаның сығыштарын тамашасылар йылы ҡабул итте. Ә конкурс Гран-прийын жюри ағзалары бер тауыштан Өфө дәүләт сәнғәт академияһы студенты Рәдиф Зариповҡа бирҙе.
Белешмә өсөн. «Туған тел» татар йырҙарын йәш башҡарыусылар республика конкурсы ике йылға бер тапҡыр уҙғарыла. Уны 1995 йылда талантлы үҙешмәкәр композитор, Бөтә донъя татарҙар Конгресының Башҡортостандағы бүлексәһе ағзаһы Алик Лоҡманов ойоштора. Республиканың төрлө район һәм ҡалаларында үткәрелә. Ике йыл элек конкурсты сираттағы үткәреү урыны итеп Дүртөйлө ҡалаһы һайлана.


text:
Башҡортостандың тышҡы сауҙа әйләнеше ике тапҡырға кәмегән
ӨФӨ, 2016 йыл, 3 март. /«Башинформ» мәғлүмәт агентлығы, Ольга Мортазина/.
Былтыр Башҡортостанда тышҡы сауҙа әйләнеше ике тапҡырға кәмегән: 2013 йылда — 15,6 миллиард доллар, 2014 йылда — 15 миллиард доллар самаһы, уҙған йылдың 11 айында — 6,6 миллиард доллар. Ошо хаҡта Башҡортостандың Иҡтисади үҫеш министрлығында хәбәр иттеләр. Быға бик күп факторҙар — санкциялар, һумдың төшөүе, нефткә хаҡтарҙың кәмеүе, кредиттарҙың ҡиммәтләнеүе йоғонто яһаған.
Сағыштырыу өсөн: Рәсәйҙең тышҡы сауҙа әйләнеше — 534,4 миллиард доллар (2014 йылда 805,8 миллиард доллар), Татарстандың 14,1 миллиард доллар (2014 йылда 21,1 миллиард доллар) тәшкил иткән.
Башҡортостан 100-ҙән ашыу илдәр менән сауҙа итә. Төп сауҙа партнерҙары — Нидерландтар, Латвия, Италия, Венгрия, Төркиә, Словакия, Германия, Финляндия, шулай уҡ Ҡытай, Һиндостан.


text:
«Хәтер» байрам акцияһы үтәсәк
Өфөлә Бөйөк Ватан һуғышында Еңеүҙең 65 йыллығын байрам итеү сиктәрендә «Хәтер» акцияһы үтәсәк. Был турала бөгөнгө матбуғат конференцияһында ҡала хакимиәте башлығы урынбаҫары Сынтимер Баязитов хәбәр итте.
Акция 8 – 9 майҙа үтәсәк. Унда 592 сауҙа һәм көнкүреш хеҙмәтләндереүе предприятиеһы ҡатнашасаҡ. Улар иҫәбендә «Пятерочка», «Матрица», «Байрам», «Магнит» кеүек ҙур магазиндар селтәрҙәре, «Ҡорсо», «Меркурий», «Лопатино» сауҙа комплекстары һәм башҡалар. Акция ваҡытында Бөйөк Ватан һуғышы ветерандарына һәм уларға тиңләштерелгән кешеләргә ташлама яһаласаҡ. Акцияла ҡатнашҡан бөтә предприятиеларҙа һәм магазиндарҙа ярашлы плакаттар эленәсәк.


text:
Инвесторҙарға Башҡортостандың ике ҙур юл проектына ҡушылырға тәҡдим ителде Фото: Олег Яровиков
Инвесторҙарға Башҡортостандың ике ҙур юл проектына ҡушылырға тәҡдим ителде
Инвесторҙарға Башҡортостандың ике ҙур юл проектына ҡушылырға тәҡдим ителде Фото: Олег Яровиков
ӨФӨ, 2015 йыл, 19 март. /«Башинформ» мәғлүмәт агентлығы, Эльвира Латипова/.
Башҡортостандың ике транспорт проекты республика Хөкүмәте вәкилдәренең Мәскәүҙә Проектлы финанслауҙың федераль үҙәге генераль директоры Александр Баженов һәм Рәсәй, шулай уҡ Төркиә, Ҡытай һәм Италия инвесторҙары менән осрашыуында төп тема булды. Бер проект Өфөнән сығыуҙың яңы юлын, икенсеһе Стәрлетамаҡ — Ҡағы — Магнитогорск автомобиль юлын төҙөүҙе күҙ уңында тота. Республика Хөкүмәтенән хәбәр итеүҙәренсә, былар Башҡортостанда ғәмәлгә ашырылырға планлаштырылған тәүге дәүләт-шәхси партнерлыҡ проекттары.
Башҡортостан Хөкүмәтенән вице-премьер Евгений Маврин һәм Транспорт һәм юл хужалығы буйынса дәүләт комитеты рәйесе Ильяс Мөниров ҡатнашты. Осрашыуҙа потенциаль инвесторҙар — 15 инвестиция-төҙөлөш компаниялары һәм финанс институттары булды.
«Көнсығыш сығыу юлы» проекты Салауат Юлаев проспектынан Өфө йылғаһы ярына тиклем ер аҫты туннелен, Өфө йылғаһы аша күпер һәм 14 километр оҙонлоҡтағы автомобиль юлын төҙөүҙе тамамлауҙы күҙ уңында тота. «Көнсығыш сығыу юлы» Өфөнән транзит транспортын сығарыуҙы тәьмин итәсәк. Республиканың Иҡтисади үҫеш министрлығы мәғлүмәттәре буйынса, «Көнсығыш сығыу юлы»н төҙөүҙең яҡынса хаҡы — 25,3 миллиард һум. Төҙөлөш эштәре дүрт йыл тирәһе барасаҡ.
200 километр оҙонлоҡтағы Стәрлетамаҡ — Ҡағы — Магнитогорск автоюлы Силәбе өлкәһе менән тоташтырасаҡ. Проект Стәрлетамаҡ — Ҡағы участкаһында төҙөкләндереүҙе һәм Ҡағы — Хәмит — Магнитогорск участкаһындағы төҙөлөштө үҙ эсенә ала. Республиканың Иҡтисади үҫеш министрлығынан хәбәр итеүҙәренсә, сығымдар 11 миллиард һум менән баһалана. Төҙөлөш алты йыл самаһы дауам итәсәк.
Республика Хөкүмәтендә билдәләүҙәренсә, Башҡортостанда өҫтөнлөклө инвестиция проекттары туҡтатылмаясаҡ. Хәҙерге иҡтисади шарттарҙа проектлы финанслау принциптарына нигеҙләнеп эш итеү әүҙемләшә. Дәүләт-шәхси партнерлыҡ механизмдарын файҙаланыу бюджет сығымдарын арттырмайынса бер нисә ҙур проектты бер үк ваҡытта тормошҡа ашырырға мөмкинлек бирә.


text:
Фото:
Рөстәм Хәмитов Standard & Poor`s халыҡ-ара рейтинг агентлығы вәкилдәре менән осрашты
Фото:
Башҡортостан Президенты Рөстәм Хәмитов Standard & Poor`s халыҡ-ара рейтинг агентлығы вәкилдәре – агентлыҡтың Мәскәүҙәге офисының «Төбәк һәм муниципаль финанстар» төркөмө директоры Борис Копейкин һәм төркөмдөң өлкән аналитигы Александра Баллод менән осрашты.
Әлеге ваҡытта белгестәр Башҡортостандағы хәлгә баһа биреү өсөн аналитик мәғлүмәт туплау менән мәшғүл. Мәғлүмәт рейтинг комитетына йүнәлтеләсәк.
— Һеҙҙең компания менән аралашыу беҙҙең өсөн бик мөһим, — тине Рөстәм Хәмитов. – Белеүегеҙсә, республика иҡтисад өлкәһендә яҡшы уңыштарға өлгәшә. Беҙ эҙмә-эҙлекле, системалы эшләйбеҙ, ҡабаланып ҡабул ителгән ҡарарҙар юҡ.
Президент билдәләүенсә, республиканың финанс хәле ярайһы уҡ тотороҡло, киләсәктә ауыр хәлдәр күҙалланмай.
2008 йылда Башҡортостан тотороҡло прогноз менән ВВ+ рейтингына эйә булды. 2011 йылда прогноз ыңғай тип үҙгәртелде. Былтыр ҙа шундай уҡ рейтинг раҫланды.
— Ике йыл рейтин ыңғай прогноз менән билдәләнә. Тимәк, рейтингты яҡшыртыу мөмкинлеге лә бар, — тине осрашыуҙан һуң журналистарға Борис Копейкин.
Республиканың кредит рейтингына насар тәьҫир итә алырлыҡ мәсьәләләр араһында Standard & Poor`s вәкиле социаль бурыстарҙың артыуы сәбәпле бюджет иңенә төшкән ауырлыҡтарҙың артыуын, шулай уҡ иҡтисадтың тышҡы баҙар конъюнктураһына, айырым тармаҡтарға һәм ҡайһы бер һалым түләүселәргә ныҡ бәйле булыуын атаны.
Ыңғай факторҙар араһында Борис Копейкин иҡтисадтың, Рәсәй буйынса уртаса кимәл менән сағыштырғанда, юғарыраҡ темптар менән үҫешеүен, шулай уҡ бюджет сығымдары менән идара итеүгә, бурыстарға һаҡ ҡарашта булыуҙы атаны.


text:
Өфө – Рәсәйҙең ҙур ҡалалары араһында бюджет тәьмин ителеше буйынса унынсы урында
Рәсәйҙең, Мәскәү һәм Санкт-Петербургтан тыш, 15 ҙур ҡалаһында йән башына бюджет тәьмин ителеше һәм сығымдар рейтингы төҙөлдө.
Ҡалаларҙың бюджет тәьмин ителешен һәм уларҙың үҫеш перспективаларын үҙ средстволары иҫәбенә баһаларға мөмкинлек биргән төбәктәрҙең һәм уларҙың баш ҡалаларының бюджеттары үтәлешен тыңлауҙар үткәрелде. Тыңлауҙар һөҙөмтәләре «Российская газета»ла баҫылып сыҡты.
Башҡортостан баш ҡалаһы Өфөнөң был рейтингтағы күрһәткесе – йән башына иҫәптә 14,1 мең һум. Исемлектә беренсе урында – Красноярск (23,2 мең һум). Унан ҡала Өфөнән алда Пермь (20,3), Новосибирск һәм Дондағы Ростов (19,9), Краснодар (19,1), Екатеринбург (18,7), Ҡазан (16,5), Силәбе (16,1) һәм Түбәнге Новгород (15,8) килә. Өфөнән һуң рейтингта – Һарытау (13,4), Воронеж (13,1), Волгоград, Омск (12,7) һәм Һамар (11,8).
Реаль иҫәпләп сығарыуҙа – инфляцияны иҫәпкә алып – бөтә бюджеттарҙың табыштары һәм сығымдары кәмене. Бөтә һанап кителгән ҡалаларҙа урындағы бюджеттың үҙ табыштарында физик шәхестәрҙең табыштарына һалым (НДФЛ) иң ҙур өлөштө биләй.


text:
Фото:
Яҡташыбыҙ - Омск өлкәһе хөкүмәте рәйесе урынбаҫары
Фото:
Рәсәй Федераль именлек хеҙмәтенең Омск өлкәһе буйынса идаралығы етәксеһе Рәсим Ғирфанов Омск өлкәһе рәйесе урынбаҫары итеп тәғәйенләнде.
Йөкләмәләрҙе бүлеүгә ярашлы, ул Омск өлкәһенең Граждандар оборонаһы һәм Ғәҙәттән тыш хәлдәр эштәре буйынса Баш идаралығы, Омск өлкәһе Хоҡуҡ һаҡлау органдары менән үҙ-ара эш итеү идаралығы, губернаторҙың Дәүләт серен һаҡлау буйынса идаралығы эшмәкәрлеген күҙәтәсәк. Бынан тыш, Ғирфанов мәғлүмәт именлеге буйынса өлкә комиссияһы, Омск өлкәһенең терроризмға ҡаршы комиссия аппараты, төбәк наркотиктарға ҡаршы комиссия аппараты, өлкә эвакуация комиссияһы, Омск өлкәһендә хоҡуҡ тәртибен боҙоуҙарҙы иҫкәртеү өлкәһендә эшмәкәрлекте көйләү буйынса ведомство-ара комиссияһы эшен етәкләйәсәк.
Яҡташыбыҙ Рәсим Мәсәлим улы Ғирфанов 1951 йылдың 14 декабрендә Дәүләкәндә тыуған. Өфө авиация институтын, авиация двигателдәре факультетын тамамлаған. Юллама буйынса Өфө моторҙар эшләү заводының "Союз" тәжрибә конструкторҙар бюроһына эләгә, инженер-конструктор булып эшләй. 1979 йылда дәүләт именлеге органдарына эшкә саҡырыла. Минскиҙа Дәүләт именлеге комитетының Юғары курстарын, һуңынан Мәскәүҙә Дәүләт именлеге комитетының Юғары мәктәбен тамамлай. Оперуполномоченный вазифаһынан башлап, РФ Федераль именлек хеҙмәтенең Башҡортостан Республикаһы буйынса идаралығы начальнигы урынбаҫарына тиклем бөтә карьера баҫҡыстарын үтә. 2002 йылдың февраленән 2009 йылдың декабренә тиклем Рәсәй Федераль именлек хеҙмәтенең Омск өлкәһе буйынса идаралығын етәкләй. Генерал-майор званиеһында.


text:
«Китап» нәшриәте халыҡ-ара күргәҙмә наградаларына лайыҡ булды
Зәйнәб Биишева исемендәге Башҡортостан «Китап» нәшриәте «Китап — хеҙмәттәшлек һәм үҫеш юлы» VI халыҡ-ара китап күргәҙмәһе-йәрминкәһендә ҡатнашҡан өсөн ике дипломға лайыҡ булды.
Күргәҙмә 23-25 сентябрҙә Төркмәнстандың баш ҡалаһы Ашхабадта үтте.
Был ватан һәм бөтә донъя нәшриәт индустрияһы ҡаҙаныштары смотры, нәшерселәр һәм китап продукцияһын таратыусыларҙың аралашыу майҙансығы булды. Сара төркмән халҡының әҙәби мираҫын пропагандалауҙы һәм донъя халыҡтары әҙәбиәте менән танышыуҙы, китап баҫтырыу, китап таратыу һәм полиграфия технологиялары өлкәһендәге ике яҡҡа ла файҙалы хеҙмәттәшлек перспективаларына ҡағылышлы киң спектрҙағы мәсьәләләр буйынса фекер алышыуҙы төп маҡсаты итеп ҡуйҙы.
Нәшриәттә хәбәр итеүҙәренсә, беренсе диплом «Китап»ҡа — әүҙем һәм даими ҡатнашҡаны, икенсеһе «Балалар китабы» номинацияһында еңгәне өсөн тапшырылған (китап уҡыусыларҙың һөйөүен яулаған балалар һәм үҫмерҙәр өсөн яҙылған китаптары өсөн).


text:
Башҡортостандың төп туристик форумында тәүге тапҡыр «Уңайлы мөхит» бүлеге эшләйәсәк
ӨФӨ, 2015 йыл, 30 март. /«Башинформ» мәғлүмәт агентлығы, Артур Басиров/.
1 апрелдән 3-нә тиклем Өфөләге ВДНХ-Экспо комплексында үтәсәк «Туризм. Спорт. Ял. Шифаханалар» туристик форумында беренсе тапҡыр һаулыҡ мөмкинлектәре сикле туристар өсөн «Уңайлы мөхит» махсуслаштырылған бүлек эшләйәсәк. Был турала республиканың Эшҡыуарлыҡ һәм туризм буйынса дәүләт комитеты хәбәр итә.
Өс көн дауамында түңәрәк өҫтәлдәр, оҫталыҡ дәрестәре, презентациялар һәм конференциялар үткәрелә. Ҡырым Республикаһы һәм Севастополь ҡалаһы буйынса ҡулланыусылар кооперацияһын тергеҙеү һәм үҫтереү буйынса департамент «Ҡырымда шифахана-курорт дауаланыуы һәм ял итеү өсөн туристик юлламаларҙың хаҡын кәметеү өсөн ҡулланыусылар кооперацияһы принциптарын файҙаланыу» темаһына оҫталыҡ дәресе күрһәтә. Башҡортостандың турист-мәғлүмәт үҙәге Өфөнөң иҫтәлекле урындары белешмәһен тәҡдим итә. Республиканың туризм үҙәге Шихандар туристик-тергеҙеү паркын булдырыу проектының, шулай уҡ республика буйынса милли һәм этнографик турҙарҙың презентацияһын ойоштора.
Күргәҙмәнең икенсе көнөндә, 2 апрелдә, республиканың Эшҡыуарлыҡ һәм туризм буйынса дәүләт комитеты «Башҡортостан Республикаһында ҡаршылыҡһыҙ туризм проблемалары һәм киләсәге» темаһы буйынса түңәрәк өҫтәл уҙғара. Унда Башҡортостан һәм Ҡаҙағстан Республикаһының дәүләт власы органдары, йәмәғәт һәм хәйриә ойошмалары, ғилми учреждение вәкилдәре, Башҡортостан Дәүләт Йыйылышы вәкилдәре, шул иҫәптән күп тапҡыр Паралимпия уйындары чемпионы Ирек Зарипов ҡатнаша.


text:
2013 йылдың 1 мартынан федераль власть органдары электрон документтар ҡабул итә башлаясаҡ
2013 йылдың 1 мартынан Рәсәй Хөкүмәте электрон документтар ҙа ҡабул итә башлаясаҡ. РФ Элемтә һәм киң коммуникациялар министрлығы менән индерелгән төҙәтмәләр РФ Хөкүмәте ултырышында раҫланды. Төҙәтмәләр федераль власть органдары системаһының документтар менән эшләү процедуралары йәһәтенән эшмәкәрлеген ойоштороуға ҡағыла.
— Бығаса документтар ҡағыҙҙа һәм министрҙарҙың йәки уларҙың урынбаҫарҙарының ҡултамғаһы менән генә ҡабул ителде. 2013 йылдың 1 мартынан документты ҡағыҙҙа ғына түгел, ә махсус электрон ҡултамға менән электрон вариантта ла тапшырырға мөмкин буласаҡ, — тип хәбәр ителә Элемтә һәм киң коммуникациялар министрлығы сайтында.
Хөкүмәт эшмәкәрлеген регламентлаған норматив акттарҙа ҡағыҙ документтар урынына уларҙың электрон варианттарын ҡулланыу мәсьәләләре тәүгә сағылдырыла. Был федераль башҡарма власть органдарына электрон документтар әйләнешенә эҙмә-эҙлекле күсергә нигеҙ булдыра, тип билдәләйҙәр Элемтә һәм киң коммуникациялар министрлығында.


text:
Башҡортостан Президенты Рөстәм Хәмитов республика Хөкүмәтен етәкләне
Башҡортостан Президенты Рөстәм Хәмитов «Башҡортостан Республикаһында башҡарма власть органдары структураларын камиллаштырыу буйынса саралар тураһында»ғы указға ҡул ҡуйҙы. Башҡортостан Республикаһы Президенты Башҡортостан Республикаһы Хөкүмәтенең һәм Башҡортостан Республикаһы Хөкүмәте ағзаларының эшмәкәрлеге менән етәкселек итә, тиелә документта.
Был указға ярашлы, республика башҡарма власть органдарына Башҡортостан Республикаһы министрлыҡтары, дәүләт комитеттары һәм ведомстволары (республика агентлыҡтары, комитеттары, идаралыҡтары, комиссиялары,инспекциялары) ҡарай. Республика Хөкүмәте составында – республика премьер-министрының туғыҙ урынбаҫары: улар иҫәбендә Башҡортостан Республикаһы премьер-министрының беренсе урынбаҫары, Башҡортостан Республикаһы Президенты Хакимиәте етәксеһе, премьер-министрҙың тармаҡтар буйынса алты урынбаҫары, шулай уҡ Хөкүмәт Аппараты етәксеһе һәм Башҡортостан Республикаһы Президентының Рәсәй Федерацияһы Президенты янындағы тулы хоҡуҡлы вәкиле, икеһе лә – Башҡортостан Республикаһы Хөкүмәте премьер-министры урынбаҫары вазифаһында.


text:
Өфө хакимиәте башлығы тура эфирҙа ҡала халҡының һорауҙарына яуап бирә Фото: Өфө хакимиәте сайты
Өфө хакимиәте башлығы тура эфирҙа ҡала халҡының һорауҙарына яуап бирә
Өфө хакимиәте башлығы тура эфирҙа ҡала халҡының һорауҙарына яуап бирә Фото: Өфө хакимиәте сайты
ӨФӨ, 2016 йыл, 7 сентябрь. /«Башинформ» мәғлүмәт агентлығы, Сергей Захаров/.
8 сентябрҙә киске сәғәт 9-ҙа «Бөтә Өфө» телеканалында баш ҡала хакимиәте башлығы менән тура бәйләнеш ойошторола. Ирек Ялалов Өфө халҡының һәм ҡунаҡтарының һорауҙарына яуап бирә.
Журналистар телекомпанияның сайтына килгән мөрәжәғәттәрҙең статистикаһын алып бара. Бөгөнгә улар бер нисә йөҙ. Күп һанлы шылтыратыуҙар һәм хаттар араһында ҡала инфраструктураһын төҙөкләндереү, халыҡтың йәшәйешен яҡшыртыу буйынса аныҡ тәҡдимдәр ҙә бар.
Һорауҙы «Бөтә Өфө» порталындағы махсус форманы тултырып йәки (347) 255-90-27 телефоны буйынса шылтыратып бирергә мөмкин.


text:
Өфөлә Эшлекле авиация форумы үтте
Бөгөн Өфөлә Эшлекле авиацияны үҫтереү буйынса беренсе төбәк кәңәшмәһе үтте. Унда Эшлекле авиация ассоциацияһы рәйесе, хәрби осоусы, Алтын йондоҙ эйәһе Валерий Очиров, Мәскәүҙән вәкилдәр ҡатнашты.
Кәңәшмәлә билдәләнеүенсә, Рәсәйҙә эшлекле авиацияны үҫтереү өсөн тейешле хоҡуҡ базаһы юҡ, административ кәртәләр ҡамасаулыҡ яһай. Аҙ урынлы самолеттарҙы теркәү, уларҙы хеҙмәтләндереү, самолеттар паркының ярлы булыуы эштәрҙе тотҡарлай.
Эшлекле авиацияға йәшел юл асҡанда, аҙ урынлы шәхси самолеттар һәр аэропортҡа, тимәк урындағы ҡаҙнаға һиҙелерлек табыш бирәсәк, ти белгестәр. Киләсәктә һауа суднолары юлдарҙағы таксиҙар кеүек үк хеҙмәтәр күрһәтә башларға тейеш. Һәр хәлдә Эшлекле авиация милли ассоциацияһының киләсәккә планы ошондайыраҡ.
Өфө халыҡ-ара аэропорты генераль директоры урынбаҫары Әмир Солтангәрәев әйтеүенсә, беренсе төбәк форумының Башҡортостанда үтеүе беҙҙә был йәһәттән эштәрҙең алға барыуын дәлилләй. Киләсәктә Өфө аэропорты нигеҙендә кесе авиацияны хеҙмәтләндереү үҙәген асыу мәсьәләһе лә өйрәнелә тине Әмир Солтангәрәев.
Башҡортостан президенты Рөстәм Хәмитов форумда ҡатнашыусылар янына 5 минутҡа ғына килеп китте. Барыһын да сәләмләп ул Донъяның үҫешкән дәүләттәрендә бизнес-авиация милли итҡтисадта һиҙелерлек урын биләй, ҡаҙнаға күп миллиардлы табыш килтерә тине.
Рәсәй был йәһәттән әле бик артта. Беҙҙә йылына 40-50 мең самаһы бизнес- осош яһала. Сағыштыру өсөн, Американан - 100, Европа дәүләттәренән 10-20 тапкырға ҡалышабыҙ. Илдә эшлекле авиацияны үҫтереүҙә федераль һәм төбәк власть органдарының етди эшмәкәрлеге кәрәк.
Рөстәм Хәмитов фекеренсә, төбәк кесе авиацияны үҫтереү буйынса байтаҡ эштәр башҡарған. Сибай, Нефтекама аэропорттары асылды, сиратта Белорет ҡалаһы тора тине Рөстәм Хәмитов.


text:
Туғыҙ айҙа Башҡортостанда инфляция кимәле 9,5 процент тәшкил иткән
ӨФӨ, 2015 йыл, 21 октябрь. /«Башинформ» мәғлүмәт агентлығы, Ксения Калинина/.
Туғыҙ айҙа Башҡортостанда инфляция кимәле 9,5 процент тәшкил иткән. Был хаҡта 20 октябрҙә Башҡортостанстат ҡарамағындағы Йәмәғәт советы ултырышында хаҡтар һәм финанс статистикаһы бүлеге етәксеһе Венера Ғәйнанова хәбәр итте.
«Быйылғы туғыҙ ай йомғаҡтары буйынса республикала инфляция кимәле 9,5 процент тәшкил итте, был уҙған йылдағы күрһәткестән (6,2 процент) 1,5 тапҡырға күберәк. Аҙыҡ-түлек тип һаналмаған тауарҙарға хаҡтар 10,6 процентҡа күтәрелгән, былтырғы ошо уҡ осор менән сағыштырғанда дүрт тапҡырға тиерлек артҡан. Аҙыҡ-түлек тауарҙарына (9 процент) һәм хеҙмәттәргә (8,6) хаҡтар үткән йылдағы кеүек үк юғары, — тип билдәләне Венера Ғәйнанова. — Рәсәйҙә ғинуар-сентябрҙә уртаса инфляция күрһәткесе 10,4 процент кимәлендә. Республикала ҡулланыусылар хаҡы индексы — 114,6, ил буйынса 115,7 процент тәшкил иткән».
Инфляция кимәле ҡулланыусылар тауарҙарына һәм хеҙмәттәргә хаҡтарҙың артыуы менән билдәләнә һәм иҡтисадтың торошон тасуирлай. Инфляцияның төп күрһәткесе булараҡ тауарҙарға һәм хеҙмәттәргә ҡулланыусылар хаҡтары индексы файҙаланыла.


text:
Күмертауҙа «Халыҡ-ара диалог: «Башҡортостан - Германия» фестивале үтте
Күмертауҙа Башҡортостанда милләт-ара татыулыҡты нығытыу йылына арналған «Халыҡ-ара диалог: «Башҡортостан — Германия» фестивале үтте. Был турала Күмертауҙың рәсми сайтында хәбәр ителә. Фестивалде ойоштороуҙа ҡала хакимиәте, Башҡортостан Республикаһының ЮНЕСКО эштәре буйынса комитеты, «Башҡортостан – Германия» дуҫлыҡ йәмғиәтенең Күмертау бүлексәһе, ҡаланың мәғариф учреждениелары ҡатнашҡан.
Өфөнән, Стәрлетамаҡтан, Мәләүез, Туймазы һәм Ишембайҙан килгән фестиваль ҡунаҡтары урындағы тыуған яҡты өйрәнеү музейында булған, унда ҡала тарихы һәм Күмертау менән Германия араһындағы тәүге дуҫлыҡ бәйләнештәренең ҡасан булдырылыуы менән танышҡан.
Фестиваль сиктәрендә Күмертауҙағы Өфө дәүләт авиация техник университеты филиалы базаһында «Кем Германияны яҡшыраҡ белә?» тип аталған брейн-ринг уйыны ойошторолған. Унда республика вуздары һәм колледждарынан ете студенттар отряды ҡатнашҡан. Фестиваль Ҡала мәҙәниәт һарайындағы ҙур концерт менән тамамланған.


text:
Фото:
Рөстәм Хәмитов Нефтекамала проблемалы йорт төҙөлөшөн тикшерҙе
Фото:
23 ноябрҙә Башҡортостан Президенты Рөстәм Хәмитов республиканың төньяҡ-көнбайыш райондарына эш сәфәре барышында Нефтекама ҡалаһында булды.
Республика башлығы оҙаҡ төҙөлөүсе 18 ҡатлы 130 фатирлы йорт төҙөлөшөн тикшерҙе. 2009 йылда объектта эштәр туҡтатылған. Бының һөҙөмтәһендә объектты финанслауҙа өлөшләтә ҡатнашыусы 31 кеше вәғәҙә ителгән торлаҡты һатып ала алмаған. Ағымдағы йылдың сентябрендә төҙөлөш ҡайтанан тергеҙелгән, һәм йәнә төҙөлөш бригадалары эшләй башлаған.
Йортто ағымдағы йылдың декабрендә файҙаланыуға тапшырыу планлаштырыла. Әлеге ваҡытта уға инженер селтәрҙәре үткәрелгән, йорт алды биләмәләрен төҙөкләндереү эштәре башлана. Йортто сафҡа индергәндән һуң, бер квадрат метры хаҡы 27 мең һум тәшкил итәсәк.
Рөстәм Хәмитов райондағы социаль инфраструктура менән ҡыҙыҡһынды. Асыҡланыуынса, яңы йорт эргәһендә быйыл 220 урынлыҡ балалар баҡсаһы төҙөлә башлаған. Быға тиклем мәктәпкәсә белем биреү учреждениелары Нефтекамала 20 йыл элек төҙөлгән, ә 2011 йылда ҡалала ике заманса балалар баҡсаһына нигеҙ һалынған, тип хәбәр итә республика башлығының матбуғат хеҙмәте.


text:
Парламент власть һәм ауыл хужалығы ҡулланыусылар кооперативтары мөнәсәбәттәрен көйләй
24 февралдә Башҡортостан парламенты тарафынан беренсе уҡыуҙа ҡабул ителгән «Башҡортостан Республикаһында ауыл хужалығы ҡулланыусылар кооперативтарына дәүләт ярҙамы тураһында» Башҡортостан Республикаһы Законының 7-се статьяһына үҙгәрештәр индереү тураһында» закон проекты Башҡортостан Республикаһы Хөкүмәтенең дәүләт ярҙамы алған республика ауыл хужалығы кооперативтарының хужалыҡ, финанс һәм башҡа эшмәкәрлеге тураһында мәғлүмәт биреү тәртибен билдәләүен ҡарай.
Закон проекты шулай уҡ, Башҡортостан Республикаһы дәүләт власы һәм урындағы үҙидара органдарының, Рәсәй Федерацияһы закондары менән ҡаралған осраҡтарҙан тыш, ауыл хужалығы ҡулланыусылар кооперативтарының эшмәкәрлегенә ҡыҫылырға тейеш түгел, тип аныҡлай.
Закон проектын «Башҡортостан Республикаһында ауыл хужалығы ҡулланыусылар кооперативтарына дәүләт ярҙамы тураһында» республика законына коррупцияға ҡаршы экспертиза һөҙөмтәләре буйынса Аграр мәсьәләләр, экология һәм тәбиғәттән файҙаланыу буйынса комитет әҙерләгән.


text:
Геометрия
Геоме́трия (бор. грек. Yῆ — ер һәм uetpέw үлсәйем) — математика фәненең бер бүлеге, формаларҙы һәм ғөмөмиләштереүҙәрҙе өйрәнә. Геометрия математиканың башҡа бүлектәре менән тығыҙ бәйләнгән, шуға күрә уның сиктәре теүәл билдәләнмәгән.
Геометрия — иң элекке фәндәрҙең береһе, килеп сыгышы бик борондан килә, беҙҙең эраға тиклем үк барып етә. Геометрия һүҙе грек теленән тәржемә иткәндә "ер үлсәү" ("гео"-ер, ә "метрео"-үлсәү) тигәнде аңлата. Бындай исемдең килеп сығышы ошолай аңлатыла: беренсе геометрия үҫеше төрлө үлсәү эштәре менән башлана, ер үлсәүҙәр, юлдар һалыу һәм төҙәлөш ваҡытында үлсәүһеҙ эшләүе бик ҡыйын, ә был фән менән был мәсьәләләр тиҙ сиселгән.
Геометрияға ҡағылышлы белемдәр бик боронғо замандан уҡ (Мысыр, Вавилон) Ер майҙанын, есемдәрҙең күләмен үлсәү, төҙөү, һуғарыу һ.б. эштәр, астрономик күҙәтеүҙәр ихтыяжы һөҙөмтәһендә тупланып килгән. Боронғо грек ғалимы Евклидтың «Башланғыстар» («Начала») исемле хеҙмәтендә (Б.Э.Т. 3 быуат) беренсе мәртәбә аксиомалар - геометрияның төп закондары тәғбирләнгән, улар ярҙамында иң ябай фигураларҙың төрлө үҙлектәре иҫбатлап сығарылған. Архимед (майҙан һәм күләмдәрҙе тулыландырып иҫәпләү ысулы, Б.Э.Т. 3 быуат), Аполлоний (коник киҫемдәр тураһындағы тәғлимәт, Б.Э.Т. 3 быуат), Птолемей (сферик геометрия, Б.Э.Т. 2 быуат) асыштары ла - геометрия өлкәһендәге мөһим ҡаҙаныштар.
XVII быуатта Р. Декарт (1637) тарафынан төҙөлгән координаталар ысулы геометрия мәсьәләләрен һандар теленә күсерергә һәм уларҙы алгебраик ысулдар менән сисергә мөмкинлек бирә һәм яңы асыштарҙың - дифференциаль һәм интеграль иҫәпләүҙәрҙең (И. Ньютон һәм Г.В. Лейбниц) нигеҙен тәшкил итә. XVIII быуатта евклидса фазалағы кәкреләрҙе һәм өҫлөктәрҙе өйрәнгәндә анализ ысулдары ҡулланыу барышында (бер туған Я. һәм И. Бернуллилар, Г. Монж, Л. Эйлер һ.б. хеҙмәттәрендә) классик дифференциаль геометрияға нигеҙ һалына. 19 быуатта өҫлөктәр теорияһындағы иң мөһим нәтижәләр немец математигы К.Ф. Гаусс исеме менән бәйле. Ул өҫлөктөң эске геометрияһы тигән, бөгөлгәндә лә үҙгәрмәүсән эске үҙлектәре йыйылмаһы төшөнсәһен керетә (1827). Евклидса геометриянан бөтөнләй айырмалы, логик ҡаршылыҡһыҙ булған геометрия төҙөп, Н.И. Лобачевский был фәндең үҫешендә принципиаль яңы аҙым яһай. 19 быуатта Лобачевский геометрияһы барлыҡҡа килеү, шунан һуң башҡа геометриялар төҙөлөү математикала аксиомалар ысулын үҫтереүгә һәм камиллаштырыуға этәргес бирә (Д. Гильберт һ.б.). Немец математигы Ф. Клейндың рәүеш үҙгәртеүҙәр төркөмдәре теорияһы нигеҙендә нәевклид геометриялар классификацияһын төҙөүе 19 быуаттаге ҙур казаныштарҙың береһе булып һанала. 1854 йылда немец математигы Б. Риман нәевклид геометриялар ҡыҫаларына һыймаған фазалар төҙөй. Риман күп төрлөлөктәре һәм уларҙы ғөмөмиләштереү буйынса алып барылған тикшеренеүҙәрҙә «ғөмөмиләштерелгән фәзалар» тип аталған төшенсә керетелә, ә уларҙы өрәнеү 20 быуатта киң ҡолас ала. Мәҫәлән, А. Эйнштейн, дүрт үлсәмле Риманса фаза-ваҡыт төшөнсәһен ҡулланып (1916), сағыштырмалылыҡтың дөйөм теорияһын төҙөй.
19-20 быуаттар сигендә математикала абстракт ҡараштарҙың үҫеше геометрияне күплектәр теорияһы нигеҙенә күсереүгә килтерә. Француз математигы А. Пуанкареның күп төрлөлөктәрҙә интеграль иҫәпләүҙәр, француз математигы М. Фреше менән немец математигы Ф. Хаусдорфның метрик күп төрлөлөктәр теорияһына ҡараған һәм Мәскәү математик мәктәбе вәкилдәренең (П.С. Александров, П.С. Урысон, А.Н. Колмогоров, Л.С. Понтрягин) тикшеренү нәтижәләре геометрияның яңы бүлеге - топология фәне барлыҡҡа килеүгә ярҙам итә, ә ул математиканың башҡа өлкәләре үҫешенә лә ҙур йоғонто яһай. 20 быуатта дифференциаль геометрияла ике йүнәлеш билдәләнә. Беренсе йүнәлеш, математик анализ ысулдарын файҙаланып, бирелгән нөктә тирәһендәге геометрик объекттарҙың локаль үҙлектәрен өйрәнә һәм ул тикшерелә торған объекттарҙы һыҙыҡсалатырға, һыҙыҡлы алгебра ысулдарын ҡулланырға мөмкинлек бирә. Шул йүнәлештең үҫеүе нәтижәһендә К. Риччи, Т. Леви-Чивита, Э. Картан һ.б. хеҙмәттәрендә тензорлы анализға, бәйләнгәнлек теорияһына һәм ковариант дифференциаллауҙарға нигеҙ һалына. Икенсе йүнәлеш - дифференциаль топология - 1930 йылдар уртаһында Х. Уитни һәм Э. Штифель, Л.С. Понтрягин, Ш. Чжень һ.б. хеҙмәттәрендә нигеҙләнә. Шыма күп төрлөлөктәрҙең топологик инварианттарын, уларҙы сифатлаусы класстарҙың терминдарын өйрәнгәндә ғәйәт ҙур нәтижәләргә ирешелә (В.А. Рохлин, Д.У. Милнор, М.Ф. Атья һ.б.). Ғөмүмән алғанда, геометрия кәкреләр һәм өҫлөктәрҙең төҙөлөшөн Евклид һәм нәевклид фазаларында һәр яҡлап, шул иҫәптән уларҙың шыма түгеллеген һәм үҙенсәлекле нөктәләре булыуын да иҫәпкә алып өйрәнә (Н.В. Ефимов, А.Д. Александров, А.В. Погорелов, Н. Кейпер һ.б.).
Һылтанмалар[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Комацу, Мацуо. Многообразие геометрии. — М. : Знание, 1981.
- Левитин, К. Е. Геометрическая рапсодия. — 3-е изд., перераб. и доп. — М. : ИД «Камерон», 2004. — 216 с. — ISBN 5-9594-0023-5.
- Шаль, Мишель. Исторический обзор происхождения и развития геометрических методов : в 2 т. — М. : М. Катков, 1883.
- Геометрия // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Геометрия // Ҙур совет энциклопедияһы : в 30 т. / гл. ред. А. М. Прохоров. — 3-е изд. — М. : Советская энциклопедия, 1971. — Т. 6 : Газлифт — Гоголево. — 624 с.
- История математики : в 3 т. / под ред. А. П. Юшкевича. — М. : Наука, 1970. — Т. I : С древнейших времён до начала Нового времени.
- История математики : в 3 т. / под ред. А. П. Юшкевича. — М. : Наука, 1970. — Т. II : Математика XVII столетия.
- История математики : в 3 т. / под ред. А. П. Юшкевича. — М. : Наука, 1972. — Т. III : Математика XVIII столетия.
- Математика XIX века / ред. А. Н. Колмогоров, А. П. Юшкевич. — М. : Наука, 1981. — Т. 2 : Геометрия. Теория аналитических функций.
- Энциклопедия элементарной математики / под ред. П. С. Александрова, А. И. Маркушевича и А. Я. Хинчина. — М. : Физматгиз, 1963. — Кн. 4 : Геометрия. — 568 с.
- Энциклопедия элементарной математики / под ред. П. С. Александрова, А. И. Маркушевича и А. Я. Хинчина. — М. : Наука, 1966. — Кн. 5 : Геометрия. — 624 с.
Сығанаҡтар[үҙгәртергә | вики-тексты үҙгәртергә]
- Татар энциклопедияһы (тат.)


text:
20 апрелдә «Рәсәй Почтаһы»ның Башҡортостан бүлексәһе етәкселеге халыҡ менән бәйләнешкә сыға
20 апрелдә Башҡортостан Республикаһы Федераль почта элемтәһе идаралығы — «Рәсәй Почтаһы» федераль дәүләт унитар предприятиеһының Башҡортостан филиалы Башҡортостан халҡы өсөн «тура линия» үткәрәсәк.
Сәғәт 10-дан 11-гә тиклем теләге булған һәр кем 8 (347) 272-13-78 телефонына шылтыратып, почта тематикаһы буйынса үҙен ҡыҙыҡһындырған һорау бирә йәки предприятие эшен камиллаштырыуға бәйле тәҡдимдәрен еткерә аласаҡ.


text:
Республикала 1,4 млн квадрат метрҙан ашыу торлаҡ сафҡа индерелгән
Башҡортостан территорияһында ағымдағы йылдың туғыҙ айында дөйөм майҙаны 1,4 миллион квадрат метрлыҡ 15,8 мең фатир сафҡа индерелгән. Был уҙған йылдың ошо уҡ осорона ҡарата 103,2%. Шәхси төҙөүселәр менән дөйөм майҙаны 1,1 млн кв. метрлыҡ 10,4 мең шәхси йорт төҙөлгән, бындай йорттар өлөшө дөйөм сафҡа индерелгән торлаҡтың 77,9 процентын тәшкил иткән.
БР Төҙөлөш һәм архитектура буйынса дәүләт комитетының матбуғат хеҙмәтенән хәбәр итеүҙәренсә, 2011 йылдың ғинуар-октябрендә республиканың эре һәм уртаса ойошмалары менән башҡарылған финанс һалыу күләмдәре 1418,4 млрд һумды тәшкил иткән. Был күрһәткес 2010 йылдың ғинуар-октябренә ҡарата 5,2 тапҡырға артҡан.
«Төҙөлөш» эшмәкәрлеге төрө буйынса башҡарылған эштәр күләме 2011 йылдың ғинуар-октябрендә 82208,9 млн һум күләмендә баһалана йәки 2010 йылдың ошо уҡ осорона ҡарата 109,1%.


text:
«Версия Башкортостана» гәзите уҡыусыларының һорауҙарына БР Прокуратураһы бүлегенең өлкән прокуроры яуап бирәсәк
Көндәлек тормошобоҙҙа юристар ярҙамы менән хәл итергә тура килгән бихисап проблемалар тыуып тора. Күп һорауҙарығыҙға «Версия Башкортостана» социаль-хоҡуҡи аҙналығы редакцияһында яуап табырға мөмкин: «ҡыҙыу линияға» шылтыратығыҙ һәм һеҙгә гәзит ҡунаҡтары – адвокаттар, прокурорҙар, һәр төрлө ведомство хеҙмәткәрҙәре консультация бирә аласаҡ.
Шишәмбе, 27 мартта, тура бәйләнештә БР Прокуратураһының Енәйәт-процессуаль һәм оператив-эҙләү эшмәкәрлегенә күҙәтеү идаралығының РФ Тәфтиш комитеты органдарындағы процессуаль эшмәкәрлеккә күҙәтеү бүлеге өлкән прокуроры тиҙ хоҡуҡи ярҙам күрһәтәсәк.
Хеҙмәт бушлай күрһәтелә һәм уның менән теләге булғандарҙың барыһы ла файҙалана ала, бының өсөн 15.00-17.00 сәғәттәрҙә (8-347) 272-79-16 телефонына шылтыратығыҙ. Хәтерегеҙгә төшөрәбеҙ, был — даими рубрика, граждандар менән тура бәйләнеш айына ике тапҡыр – һәр икенсе һәм дүртенсе шишәмбе ойошторола.
«Ҡыҙыу линия»ға телефон аша мөрәжәғәттәр граждан эштәре, шулай уҡ енәйәт эштәре менән бәйле киң даирәләге мәсьәләләрҙе үҙ эсенә ала. Ике сәғәт дауамында бирелгән һорауҙарға яуаптар баҫманың киләһе һандарында донъя күрә.
Хәтерегеҙгә төшөрәбеҙ, һорауығыҙҙы гәзиттең 15-се битендә урынлашҡан купонға ла яҙып ебәрергә мөмкин. Компетентлы кешенең яуабы менән ул «Һеҙҙең хоҡуҡ» тип исемләнгән икенсе даими рубрикала баҫылып сығасаҡ.


text:
Күмертауҙа ветерандарҙы хөрмәтләйҙәр
Күмертауҙа Бөйөк Еңеүҙең 65 йыллығын билдәләүгә бай байрам программаһы әҙерләнгән. Ҡалала бөгөн 156 Бөйөк Ватан һуғышында ҡатнашыусы, ғәмәлдәге армия составына инмәгән хәрби частарҙа хеҙмәт иткән 21 кеше, Икенсе бөтә донъя һуғышы осоронда фашистар һәм уларҙың союздаштары ойошторған концлагерь, гетто һәм башҡа ирекһеҙләп тотоу урындарының дүрт бәлиғ булмаған тотҡоно, ике блокадалы Ленинградта йәшәүсе, һәләк булған (вафат булған) һуғышта ҡатнашыусылар һәм инвалидтарҙың 498 ғаилә ағзаһы, 1932 тыл хеҙмәтсәне йәшәй.
Бөгөн, 9 майҙа, байрам ветерандарҙың Хәрби һәм хеҙмәт даны монументына тантаналы маршы менән башлана, бында Мәңгелек утҡа сәскәләр һалынасаҡ һәм байрам митингыһы ойоштороласаҡ, уларҙа ветерандар, ҡала власы һәм йәмәғәт ойошмалары вәкилдәре, йәштәр ҡатнашасаҡ. Һуңынан "Еңеү Парады" смотр-конкурсы үтәсәк: тантаналы марш менән ветерандар алдынан урта махсус белем биреү учреждениелары уҡыусылары, һөнәри лицей командалары үтәсәк. Ветерандар өсөн ялан кухняһы эшләйәсәк.
Советтар майҙанында һәм Ю.Гагарин исемендәге мәҙәниәт һәм ял паркында "Тыныслыҡ күгәрсене" күләмле акцияһы үткәрелә — теләге булғандарҙың барыһы ла, балаларҙан ололарға тиклем, үҙ ҡулдары менән "тыныслыҡ символы" – оригами техникаһында ҡағыҙҙан күгәрсендәр эшләйәсәк, һәм аҙаҡтан уларҙы һауа шарҙарына бәйләп, команда буйынса, бер үк ваҡытта, һауаға осорасаҡ. Бынан һуң Советтар майҙанында "Еңеү марафоны" ҡала велоуҙышы башлана, ул Күмертауҙың үҙәк урамдарынан үтәсәк. Велосипедтары булған ҡала халҡы унда ҡатнашыуға саҡырыла.
Көн дауамында ҡалала «Василий Теркин менән тыныслыҡ һәм һуғыш тураһында», «Тынлы оркестр саҡыра», «Йәш гвардия Еңеү йырҙарын башҡара», «Бөйөк Еңеүгә арнала» концерт программалары үтәсәк. "Таусы" кинотеатры ветерандарҙы «День Победы» һәм «Мы из будущего» нәфис фильмдарын бушлай ҡарарға саҡыра, ә тарих-крайҙы өйрәнеү музейы асыҡ ишектәр көнө иғлан иткән. Бөгөн ҡалала йәнә еңел атлетика эстафетаһы, ә сатраш клубында сатраш буйынса блиц-турнир ойошторола. Көн байрам салюты менән тамамланасаҡ.


text:
Төбәктә Ғәҙәттән тыш хәлдәр министрлығы юлдарға томан төшөүе хаҡында иҫкәртә Фото: Олег Яровиков
Төбәктә Ғәҙәттән тыш хәлдәр министрлығы юлдарға томан төшөүе хаҡында иҫкәртә
Төбәктә Ғәҙәттән тыш хәлдәр министрлығы юлдарға томан төшөүе хаҡында иҫкәртә Фото: Олег Яровиков
ӨФӨ, 2016 йыл, 5 сентябрь. /«Башинформ» мәғлүмәт агентлығы, Ксения Калинина/.
Башҡортостанда Ғәҙәттән тыш хәлдәр министрлығы юлдарҙа томан төшөүе хаҡында иҫкәртә. Ведомство билдәләүенсә, 6 сентябрҙә көндөң аяҙлы-болотло булыуы көтөлә. Республикала урыны менән ямғыр яуасаҡ, айырым райондарҙа йәшен йәшнәйәсәк. Ҡайһы бер райондарҙа иртәле-кисле юлдарға томан төшөүе күҙаллана. Ел көнбайыштан секундына 7-12 метр тиҙлектә иҫә, көндөҙ көсәйеүсән.
Һауа температураһы төндә +6,+11 градус, таулы райондарҙа +2, көндөҙ 15-20 градус йылы буласаҡ.


text:
Башҡортостандың фермер хужалыҡтарында йыл башынан алып 73 мең тоннаға яҡын һөт етештерелгән
2013 йыл башынан алып республиканың крәҫтиән (фермер) хужалыҡтарында 73,5 мең тоннаға яҡын һөт етештерелгән. БР Ауыл хужалығының матбуғат хеҙмәтенән хәбәр итеүҙәренсә, Иглин районы хужалыҡтары тулайым һауым буйынса әүәлгесә беренсе урында килә. Районда был ваҡыт эсендә 3,3 мең тоннаға яҡын һөт һауып алынған.
Шулай уҡ Ауырғазы, Ҡалтасы, Ҡыйғы, Дәүләкән, Мәләүез һәм Мәсетле райондары фермерҙары ла лидерҙар иҫәбендә. Был райондарҙа йыл башынан алып 2,3 мең тоннанан ашыу һөт етештерелгән.
Республиканың ауыл хужалығы предприятиеларында ағымдағы йыл башынан алып йәмғеһе 471 мең тоннанан ашыу һөт һауып алынған, тип хәбәр иттеләр аграр ведомствоның матбуғат хеҙмәтенән.


text:
Башҡортостан – Путиндың «майҙағы указдарын» тормошҡа ашырыу буйынса лидер – «Медиалогия» рейтингы
ӨФӨ, 2014 йыл, 17 сентябрь. /«Башинформ» мәғлүмәт агентлығы, Екатерина Соколова/.
Башҡортостан дәүләт идаралығы өлкәһендә Рәсәй Президентының «майҙағы указдарын» тормошҡа ашырыу буйынса, «Медиалогия» компанияһы әҙерләгән рейтингта, төбәктәр араһында беренсе урынды биләй.
Республикала «майҙағы указдарҙы» тормошҡа ашырыу буйынса ҙур эш эшләнгән, «юл карталары» раҫланған, һәр маҡсатлы күрһәткескә яуаплы власть органы ҡуйылған, тип билдәләнгән рейтингҡа яҙылған комментарийҙа. Бынан тыш, төбәктә «Дәүләт һәм муниципаль идара итеү системаһын үҫтереү» тигән комплекслы план әҙерләнеп бөтөп килә.
Рейтингтың икенсе урынында – Липецк, өсөнсөһөндә – Түбәнге Новгород өлкәләре.
Рейтинг, «Медиалогия» компанияһы тарафынан әҙерләнгән, медиаиндекс буйынса төҙөлгән. Тикшереү осоро – 2014 йылдың авгусы.


text:
Төбәктә бесән әҙерләү буйынса план арттырып үтәлгән
ӨФӨ, 2014 йыл, 3 сентябрь. /«Башинформ» мәғлүмәт агентлығы, Илья Спиридонов/.
Башҡортостанда бесән әҙерләү буйынса план 102 процентҡа үтәлгән, тип хәбәр итә республика Ауыл хужалығы министрлығының матбуғат хеҙмәте. Бөгөнгә бесән запастары 747 мең тонна тәшкил итә. Бынан тыш, 1,8 миллион тоннанан ашыу сенаж (пландың 86 проценты) һәм 269 мең тонна силос (15 процент) әҙерләнгән.
Республика буйынса уртаса шартлы мал башына иҫәптә 20,1 центнер мал аҙығы берәмеге тупланған. Мал аҙығын әҙерләү күләмдәре буйынса лидерҙар – Яңауыл (30,4 центнер мал аҙығы берәмеге), Архангель (29,8 центнер) һәм Мәсетле (28,1 центнер) райондары.
БР Ауыл хужалығын консультациялау үҙәге мәғлүмәттәренә ярашлы, мал аҙығы культуралары төбәктә 901 мең гектар майҙанда сабылған, ул пландың 89 процентын тәшкил итә. Ун районда бесән эштәре тамамланған.


text:
Төбәктә һанлы телерадиотапшырыуҙар объекттарын төҙөүгә 1,5 миллиард һум күләмендә инвестициялар йәлеп ителәсәкФото: Олег Яровиков
Төбәктә һанлы телерадиотапшырыуҙар объекттарын төҙөүгә 1,5 миллиард һум күләмендә инвестициялар йәлеп ителәсәк
Төбәктә һанлы телерадиотапшырыуҙар объекттарын төҙөүгә 1,5 миллиард һум күләмендә инвестициялар йәлеп ителәсәкФото: Олег Яровиков
Башҡортостанда һанлы телерадиотапшырыуҙар селтәренең яңы объекттары төҙөлә. «Рәсәй Федерацияһында телерадиотапшырыуҙарҙы үҫтереү» федераль программаһы буйынса республикала инвестициялар күләме 1,5 миллиард һум тәшкил итәсәк. Был хаҡта шаршамбы, 20 февралдә, БР Хөкүмәте ултырышында Башҡортостан Президенты Рөстәм Хәмитов хәбәр итте.
— Беҙҙең төбәк буйынса был күрһәткес уртаса Рәсәй кимәленән ике тапҡырға юғарыраҡ, — тип билдәләне республика башлығы.
Дөйөм алғанда 239 телевидение станцияһы төҙөү планлаштырыла.
Телерадиотапшырыуҙарҙы үҫтереү буйынса федераль программа Рәсәйҙә 2009 йылдан алып бойомға ашырыла. Ул 2015 йылға тиклем иҫәпләнгән – был ваҡытҡа Рәсәй халҡының 97 проценты сифатлы һанлы телеканалдарҙы бушлай ҡарау мөмкинлегенә эйә булырға тейеш. Дөйөм ил буйынса был маҡсаттарға федераль бюджеттан 123,5 миллиард һум аҡса йүнәлтеләсәк.
Башҡортостанда Федераль маҡсатлы программаның үтәлеше өсөн «Рәсәй телевидение һәм радиотапшырыуҙар селтәре» федераль дәүләт предприятиеһының төбәктәге филиалы яуап бирә.
БР Мәғлүмәт технологиялары буйынса агентлығы етәксеһе Илдар Ямалов һүҙҙәренсә, каналдар һаны 20-гә тиклем етәсәк.
2009 йылда Рәсәй Президенты бөтә ил буйлап һәр ҡулланыусы бушлай ҡарай аласаҡ теле- һәм радиоканалдар исемлеген раҫлағайны.
Илдар Ямалов хәбәр итеүенсә, бөгөнгө көнгә ике мультиплекс – 20 каналдан торған пакеттар формалаштырылған, артабан өсөнсөһөн булдырыу планлаштырыла. Уның һүҙҙәренсә, республика Башҡортостан юлдаш телевидениеһын беренсе йәки өсөнсө мультиплексҡа индереү тәҡдиме менән сығыш яһарға тейеш.
Ултырышта билдәләнеүенсә, әлегә халыҡтың ни бары яртыһы ғына дүрттән ашыу канал ҡарау мөмкинлегенә эйә. Илдар Ямалов һүҙҙәренсә, айырым категория граждандарға һанлы телеканалдарҙы ҡабул итеү өсөн махсус ҡорамалдар һатып алыуҙа ҡушып финанслау шарттарында ярҙам күрһәтеләсәк. Улар иҫәбенә күп балалы һәм әҙ тәьмин ителгән ғаиләләр, инвалидтар һәм пенсионерҙар инә. Бындай ҡорамал 1700-2300 һум тора. Яҡынса иҫәпләүҙәр буйынса, республикала был маҡсаттарға 300-400 миллион һумға яҡын аҡса талап ителәсәк.
Федераль маҡсатлы программаның тәүге ике этабы Башҡортостанда 2014 йылда тамамланасаҡ. Һөҙөмтәлә, БР Мәғлүмәт технологиялары буйынса агентлығы хеҙмәткәрҙәре фаразлауынса, һанлы тапшырыуҙарҙы халыҡтың 77 проценты ҡарай аласаҡ. Өсөнсө һәм дүртенсе этаптар был күрһәткесте 95 пройентҡа тиклем еткерәсәк.


text:
Башҡортостан Хөкүмәтендә Павел Астахов инспекция тикшереүенә һығымталар яһаныФото: Андрей Старостин
Башҡортостан Хөкүмәтендә Павел Астахов инспекция тикшереүенә һығымталар яһаны
Башҡортостан Хөкүмәтендә Павел Астахов инспекция тикшереүенә һығымталар яһаныФото: Андрей Старостин
Рәсәй Президенты ҡарамағындағы Бала хоҡуҡтары буйынса вәкил Павел Астахов республика Хөкүмәтендә кәңәшмә үткәрҙе, ул унда опека учреждениеларын планлы тикшереүгә йомғаҡ яһаны.
— Байтаҡ етди проблемалар һәм закон боҙоуҙар асыҡланды, әммә, ғөмүмән алғанда, хәлдәр ҡәнәғәтләнерлек, — тине балалар омбудсмены. — Бындай тикшереүҙәрҙең төп асылы – хеҙмәткәрҙәрҙе шелтәләү түгел, ә аҡыллы һәм һөҙөмтәле эшләргә өйрәтеү. Сөнки, ҡыҙғанысҡа ҡаршы, оҙаҡ йылдар бының менән бер кем дә шөғөлләнмәне.
Павел Астахов вице-премьер Лилиә Ғүмәроваға балалар йорттары һәм социаль приют етәкселәре менән ойоштороу кәңәшмәһе үткәреп, унда «тәрбиәләнеүселәрҙең шәхси эштәрендә нимә булырға тейешлеген ентекле аңлатырға» һәм төрлө органдар һәм структуралар менән үҙ-ара эшләү өсөн берҙәм стандарттар индерергә тәҡдим итте. Бындай сара директорҙарҙы законды боҙмаҫҡа мәжбүр итәсәк.
Тикшереү барышында асыҡланған тупаҫ закон боҙоуҙар араһынан балалар омбудсмены «Маячный» балалар йортонан 15-йәшлек тәрбиәләнеүсенең ике бүлмәле фатирын айына 300 һумға ҡуртымға тапшырыуҙарын билдәләне. Шул уҡ ваҡытта үҫмер иҫәбенә аҡса тулы күләмдә күсмәгән. Учреждениела торлаҡты ҡуртымға алыусының исемен әйтергә ҡыйынһындылар.
Етемдәрҙең милек хоҡуҡтарын боҙоу Йылайыр коррекцион мәктәп-интернатында, Асҡар, Түбә, Салауат балалар йорттарында асыҡланды. Хоҡуҡ яҡлаусы приставтар хеҙмәтенә лә үҙ дәғүәһен белдерҙе: алимент алырға тейеш күп балалар уларҙы алмай. Бушлай дауаланыу һәм реабилитациялау саралары менән тәьмин ителеү хоҡуғына эйә булған ҡайһы бер инвалид балаларҙың аҡсаһы кәрәкле кейем алыуға тотонолған. Яңауыл районында балаларҙың иҫәптәренән даими рәүештә көнкүреш кәрәк-яраҡтары өсөн аҡса алынған, шул уҡ ваҡытта һатып алыуҙарҙы дәлилләүсе чектарҙы күрһәтә алманылар.
Балаларҙың именһеҙлеге проблемаларынан Павел Астахов ҡыҙҙарҙың үҫмер саҡта йөккә ҡалыуын айырып билдәләне. Былтыр ике мең бәлиғ булмаған ҡыҙҙың йөккә ҡалыуы теркәлде. 1006 йөклөлөк аборт менән тамамланды, 139 ҡыҙ йылына ике тапҡыр аборт яһатты. 127 ҡыҙ бала табыу йорттарында сабыйҙарынан баш тартты. Бынан тыш, нәҡ ҡыҙҙар араһында тәртип боҙоуҙар артты. «14 йәшкә тиклемге ҡыҙҙарҙың йөклөлөгө криминаль характерҙа булыуы ихтимал», — тип үҙ фекерен белдерҙе омбудсмен һәм хоҡуҡ һаҡлау органдарын бындай эштәрҙе ентекләп тикшерергә саҡырҙы.


text:
Әбйәлил районында йәш ғаиләләр торлаҡ сертификаттары алды
Әбйәлил районында 2011-2015 йылдарға иҫәпләнгән торлаҡ шарттарын яҡшыртыуға мохтаж булған йәш ғаиләләргә дәүләт ярҙамы күрһәтеү республика программаһы сиктәрендә йәнә ике ғаиләгә бала тыуғанда (уллыҡҡа алынғанда) социаль түләүҙәр алыуға танытмалар тапшырылды.
Район хакимиәтенең мәғлүмәт-аналитика бүлегенән хәбәр итеүҙәренсә, дәүләт ярҙамы Туйыш ауылынан Фәрит һәм Ләйсән Заллетдиновтарға, Әбделмәмбәт ауылынан Илдар һәм Ғәлиә Ҡарамырҙиндарға күрһәтелгән. Улар шул тәртиптә 220800 һәм 245100 һум күләмендә социаль түләүҙәр алған. Был средстволарҙы йәш ғаиләләр кредиттарҙы ҡаплауға тотонасаҡ.
Әбйәлил районында ағымдайы йылда әлеге программа сиктәрендә кредиттарҙы ҡаплауға социаль түләүҙәр йәмғеһе 12 йәш ғаиләгә бирелгән, уларҙың дөйөм суммаһы – 2 миллион 500 мең һум.


text:
Республикала Берҙәм дәүләт имтиханын алдан тапшырыу башланды Фото: Олег Яровиков
Республикала Берҙәм дәүләт имтиханын алдан тапшырыу башланды
Республикала Берҙәм дәүләт имтиханын алдан тапшырыу башланды Фото: Олег Яровиков
ӨФӨ, 2016 йыл, 21 март. /«Башинформ» мәғлүмәт агентлығы, Эльмира Сабирова/.
Башҡортостанда Берҙәм дәүләт имтиханын алдан тапшырыу башланды. 21 марттан 23 апрелгә тиклем 300-гә яҡын уҡыусы илдә тәүгеләрҙән булып аттестация үтәсәк.
Имтиханда билдәле сәбәптәр буйынса БДИ-ны һуңыраҡ бирә алмаған алмаған уҡыусылар, шулай уҡ уҙған йылдарҙа мәктәп тамамлаусылар ҡатнаша.
21 мартта — математика буйынса база кимәлендәге имтихан. 23-дә — информатика һәм ИКТ, шулай уҡ тарих. 25 мартта — рус теле буйынса Берҙәм дәүләт имтиханы. 28 мартта математиканы һәм ҡатнаш дисциплинаны һөнәри эшмәкәрлектәрендә ҡулланырға ниәтләгән мәктәп тамамлаусылар һәм абитуриенттар математика буйынса профилле кимәлдә һынау тота. 30 мартта — йәмғиәтте өйрәнеү, 1 апрель — география һәм әҙәбиәт, 2 апрель — физика һәм химия, 8 апрель — сит телдәрҙән телдән имтихан, 9 апрель — биология һәм сит телдәрҙән яҙма имтихан. 15 апрелдән 23-нә тиклем резерв көндәр ҡаралған.
Быйыл Башҡортостанда Берҙәм дәүләт имтиханына бөтәһе 20,5 мең самаһы кеше теркәлгән. Уҡыусыларҙың күбеһе профилле математикаға өҫтөнлөк биргән — был фәндән 14,5 мең кеше имтихан тапшыра. Икенсе һәм өсөнсө урындарҙа — йәмғиәтте өйрәнеү(11 мең уҡыусы ) һәм физика (7 мең).
Берҙәм дәүләт имтиханын алдан тапшырыу этабында бөтә аудиторияларҙа ла федераль инспекторҙар, федераль йәмәғәт күҙәтеүселәре һәм Рособрнадзор хеҙмәткәрҙәре эшләй.


text:
Республика вуздары торлаҡ-коммуналь хужалыҡ өлкәһенә белгестәр әҙерләйәсәк
Башҡортостан Хөкүмәтендә Торлаҡ-коммуналь хужалыҡ өсөн кадрҙар әҙерләү ихтыяжлығы тикшерелде. Вице-премьерҙар Сергей Афонин һәм Зөһрә Рәхмәтуллина етәкселегендә үткән кәңәшмәлә республиканың торлаҡ-коммуналь комплексы өсөн юғары һәм урта махсус белемле белгестәр әҙерләү мәсьәләләре күтәрелде.
Хәтерегеҙгә төшөрәйек, юғары һәм урта махсус уҡыу йорттарында тармаҡҡа квалифицикациялы кадрҙар әҙерләү проблемаһын 28 ғинуарҙа «БР торлаҡ-коммуналь комплексы үҫеше стратегияһы» республика кәңәшмәһендә Башҡортостан Президенты Рөстәм Хәмитов күтәргәйне. Үҙенең доклады сиктәрендә БР торлаҡ-коммуналь хужалыҡ министры Ирек Ялалов был мәсьәлә буйынса тейешле тәҡдимен индерҙе.
Эш кәңәшмәһендә республика юғары уҡыу йорттары һәм урта һөнәри белем биреү учреждениелары етәкселәре ҡатнашты. Кәңәшмәлә ҡатнашыусылар осрашыу аҙағында торлаҡ-коммуналь хужалыҡ ихтыяждарында юғары һәм урта махсус белем биреү системаһын булдырыу һәм уны үҫтереү мәсьәләләре буйынса берҙәм фекергә килде.
Әлеге ваҡытта Торлаҡ-коммуналь хужалыҡ министрлығы менән был программаның стратегияһы һәм уны тормошҡа ашырыу ваҡыты буйынса аныҡ тәҡдимдәр әҙерләнә, тип хәбәр итә БР Торлаҡ-коммуналь хужалыҡ министрлығының матбуғат хеҙмәте.


text:
Фото:
Опера һәм балет театрҙарының Директорҙар советы төҙөлдө
Фото:
ТӨРКСОЙ Халыҡ-ара ойошмаһы мәҙәни хеҙмәттәшлекте нығытыу маҡсатында Анкарала (Төркиә) төрки республикаларҙың опера һәм балет театрҙары директорҙарының ултырышын үткәрҙе, унда Башҡорт дәүләт опера һәм балет театрының генераль директоры Владимир Рихтер ҡатнашты. Осрашыу ваҡытында ТӨРКСОЙ Генераль секретариаты ҡарамағында опера һәм балет театрҙары директорҙары Советын ойошторорға ҡарар ителде. Директорҙар советы рәйесе итеп Төркиә Республикаһы Мәҙәниәт һәм туризм министрлығының опера һәм балет театры генераль директоры Ренгим Гёкмен һайланды, ә Директорҙар советы секретариаты бурыстары ТӨРКСОЙ Генераль секретариатына йөкмәтелде. Шулай уҡ ТӨРКСОЙ Опера көндәрен – ТӨРКСОЙ Опера сәнғәте фестивале итеп; Измир вокалистар конкурсын ТӨРКСОЙ Халыҡ-ара вокал сәнғәте башҡарыусылары конкурсы итеп үҙгәртергә; төрки балет сәнғәтенә ярҙам итеү маҡсатында Халыҡ-ара Истанбул балет конкурсы өсөн Махсус ТӨРКСОЙ премияһын булдырырға ҡарар ителде.
Сара сиктәрендә П.И.Чайковскийҙың «Щелкунчик» балетын, Джузеппе Вердиҙың «Аида» операһын, Төркиәнең Президент симфоник оркестры концертын ҡуйыу ойошторолдо.
Опера театрҙары директорҙары шулай уҡ «Истанбул – Европа мәҙәниәте баш ҡалаһы» йылын иғлан итеүгә арналған тантаналарҙа ла ҡатнашты.
Сараларҙа ТӨРКСОЙ-ҙың генераль секретары Дюсен Касеинов, уның урынбаҫары Фырат Пурташ һәм Төркиә Республикаһының мәҙәниәт һәм туризм министры Эртугрул Гюнай ҡатнашты.


text:
Иң яҡшы йәш уҡытыусылар Башҡортостан Президенты гранттарын аласаҡ
Башҡортостан Президенты Рөстәм Хәмитов «Башҡортостан Республикаһында йәш уҡытыусыларға гранттар тураһында»ғы Указға ҡул ҡуйҙы.
Уларға 2012 йылдың 1 ғинуарынан һәр береһе 40 мең һум күләмендә гранттар булдырылды. Гранттар конкурс нигеҙендә ике йылға бер тапҡыр республиканың дәүләт һәм муниципаль дөйөм белем биреү учреждениеларының 25 иң яҡшы йәш уҡытыусыһына биреләсәк.
Ике йылдан биш йылға тиклем педагогик хеҙмәт стажына эйә, уҡыу йөкләмәһе бер предмет буйынса бер ставканан да кәм булмаған 30 йәштән уҙмаған йәш уҡытыусылар грантҡа дәғүә итә ала.
Республика комиссияһы менән конкурс буйынса һайлап алыу тапшырылған документтарҙы һәм материалдарҙы анализлау нигеҙендә алып барыласаҡ.
Указға перспективалы йәш педагогтарҙы асыҡлау, уларҙы дәртләндереү һәм социаль ярҙам күрһәтеү маҡсатында ҡул ҡуйылды, тип хәбәр иттеләр Башҡортостан Президентының матбуғат хеҙмәтенән.


text:
4 мартта Башҡортостан халҡы Рәсәй Президенты менән бергә урындағы Совет депутаттарын һайлаясаҡ
Башҡортостанда Берҙәм тауыш биреү көнөндә — 4 мартта Рәсәй Федерацияһы Президенты һайлауҙары менән бергә муниципаль һайлауҙар үтәсәк.
БР Үҙәк һайлау комиссияһы хәбәр итеүенсә, республиканың һигеҙ ҡала округында – Өфөлә, Ағиҙелдә, Күмертау, Нефтекама, Октябрьскийҙа, Салауат, Сибай һәм Стәрлетамаҡта урындағы үҙидара органдары – ҡала Советтарына һайлауҙар үтәсәк. Дөйөм алғанда 192 мандат алмаштырыласаҡ. Межгорье ябыҡ административ-территориаль берәмегендә ҡала Советына өҫтәмә һайлауҙар (бер һайлау округы буйынса) үтергә тейеш. Ете ҡала Советына депутаттар һайлау тәүге тапҡыр ҡатнаш система буйынса ойоштороласаҡ (мажоритар һәм пропорциональ).
Ошо уҡ көндө туғыҙ ҡала биләмәһе Советына (165 бер мандатлы округ буйынса) һәм 30 ауыл биләмәһе Советына (294 округ буйынса) һайлауҙар үтәсәк. 69 округ буйынса ауыл биләмәләре Советына өҫтәмә һәм ҡабаттан һайлауҙар үтәсәк.
4 мартта урындағы һайлауҙарҙа дөйөм алғанда 721 депутат мандаты алмаштырыласаҡ.


text:
Республика Президенты: «Биотехнологиялар эшләү менән шөғөлләнгән предприятиеларға ярҙам итергә кәрәк»Фото: Олег Яровиков
Республика Президенты: «Биотехнологиялар эшләү менән шөғөлләнгән предприятиеларға ярҙам итергә кәрәк»
Республика Президенты: «Биотехнологиялар эшләү менән шөғөлләнгән предприятиеларға ярҙам итергә кәрәк»Фото: Олег Яровиков
Республикала биотехнологиялар инжиниринг үҙәген төҙөү буйынса проектты тормошҡа ашырыуға Башҡортостан 2013 йылда федераль бюджеттан 50 миллион һумдан ашыу аҡса алырға планлаштыра.
Кисә, 6 августа, Башҡортостанда биотехнологияларҙы үҫтереү һәм уларҙы ауыл хужалығында ҡулланыу мәсьәләләре буйынса кәңәшмәлә республика Президенты Рөстәм Хәмитов билдәләүенсә, биотехнологиялар һәр яҡлап та перспективалы тармаҡ булып тора.
— Беҙҙә биотехнологиялар өлкәһендә эшләгән һәм биотехнология продукттары етештергән бер нисә предприятие бар. Был үҫемлектәрҙе һаҡлау һәм ерҙәрҙе яңыртыу препараттары, биологик ашламалар, малсылыҡ тармағы өсөн дарыу препараттары, шулай уҡ ҡалдыҡтарҙы утилләштереү саралары. Бындай продукция етештергән предприятиелар араһында — «Агромастер» яуаплылығы сикләнгән йәмғиәте, «БашИнком» ғилми-үҙләштереү предприятиеһы, «Биомедхим», «Экохимтех» һәм башҡалар. Улар ярайһы уҡ уңышлы эшләй, әммә бергә хәл итеүҙе талап иткән проблемалар ҙа бар, — тип һыҙыҡ өҫтөнә алды Рөстәм Хәмитов.
Республика башлығы һүҙҙәренсә, Башҡортостанда иген культураларын һәм башҡа үҫемлектәрҙе тәрән эшкәртеү буйынса алға китеш бар. Әммә был йүнәлештәге тәүге аҙымдар бының еңел булмауын күрһәтә. Тармаҡты финанслауҙан тыш, барлыҡ кәрәкле процестарҙы ойоштороу, белгестәр әҙерләү, бындай предприятиеларҙы республика биләмәһендә локалләштереү кеүек мәсьәләләр килеп тыуа. Төбәк башлығы бындай проекттарҙы тормошҡа ашырыу өсөн бергәләп ныҡышмалы эшләргә кәрәклеген билдәләне.
Мәҫәлән, Рөстәм Хәмитов биотехнологиялар менән ҡулланыусылар өсөн ҡайһы бер ташламалар булдырырға тәҡдим итте. Икенсе вариант – биотехнология продукцияһын һатып алыуға сығымдарҙың бер өлөшөн дәүләт үҙ өҫтөнә алырға йәки субсидия бүлергә тейеш.
— Беҙ дөрөҫ йүнәлеш буйынса эш башланыҡ. Биотехнологиялар эшләү һәм уларҙы ҡулланылышҡа индереү менән шөғөлләнгән предприятиеларға ярҙам итеү зарур. Республикалағы инновацион предприятиеларҙың яңы биотехнология препараттарын теркәүгә сығымдарын субсидиялау механизмын әҙерләргә кәрәк. Был эште Сәнәғәт һәм инновацион сәйәсәт министрлығы башҡарырға тейеш, — тине Башҡортостан Президенты.


text:
Өфөлә танылған актерҙар һәм дикторҙарҙың тауышы яҙылған аудиокитап донъя күрҙе
ӨФӨ, 2015 йыл, 17 сентябрь. /«Башинформ» мәғлүмәт агентлығы, Ләйлә Аралбаева/.
«Ашҡаҙар» радиоһы башҡорт телендә «Мөхәббәт һәм яҙмыш хаҡында» исемле диск-аудиокитап нәшер итте. Унда кешеләрҙең еңел булмаған яҙмыштарына, тормош ҡиммәттәренә, мөхәббәткә арналған әҫәрҙәр тупланған. Әҙәби текстарҙы легендар актерҙар һәм радио дикторҙары Лира Фәйзуллина, Ғәлимнур Бикбулатов, Нурия Ирсаева, Наилә Ғәләүетдинова, Хөрмәтулла Үтәшев, Илһөйәр Ғизетдинова уҡый.
«Ашҡаҙар» радиоһында мәҙәни, танып белеү тапшырыуҙарына өҫтөнлөк бирелә. Диск Рәсәйҙә һәм Башҡортостанда иғлан ителгән Әҙәбиәт йылы уңайынан сығарылған.
«Көн һайын радиола әҙәби әҫәрҙәр, спектаклдәр яңғырай, яҙыусылар, шағирҙар ҡунаҡҡа килә, шиғырҙар, мәҫәлдәр, сатирик хикәйәләр яҙҙырыла һәм эфирға сығарыла, — тиҙәр радио хеҙмәткәрҙәре. — Аудиокитап нәшер итеү беҙҙең өсөн яңылыҡ булып тора, әммә радио тыңлаусылар өсөн мөһим. Диск әҙәбиәт һөйөүселәргә оҡшар, һәм беҙ артабан да заманса техник сараларҙы ҡулланып, уларҙы рухи яҡтан байытырбыҙ, тип ышанабыҙ».
Аудиокитапты Зәйнәб Биишева исемендәге «Китап» нәшриәте магазиндарында һатып алырға мөмкин.


text:
2010 йылда ижади берекмәләргә субсидиялар биреү тәртибе билдәләнгән
РФ Хөкүмәтенең 2009 йылдың 18 декабрендәге 1034-се һанлы ҡарарына ярашлы, ҡорамалдар һатып алыуға, бинала капиталь ремонт башҡарыуға, мәҙәниәт һәм сәнғәт өлкәһендә саралар үткәреүгә ижади хеҙмәткәрҙәргә, һәләтле йәш авторҙарға һәм башҡарыусыларға социаль ярҙам иҫәбенән субсидиялар бүленә.
Шулай уҡ бер тапҡыр бирелә торған матди ярҙам күрһәтеүгә, шул иҫәптән ижади берекмәләрҙең ауыр хәлдә ҡалған йәки хаҡлы ялдағы эшләмәгән хеҙмәткәренә субсидиялар биреү тәртибе лә билдәләнгән.
Быларҙан тыш, спектаклдәр ҡуйыу, конкурс, фестивалдәр, күргәҙмәләр, театрҙарҙың балалар һәм үҫмерҙәр өсөн әҙерләнгән программаларына ярҙам итеү менән бәйле театр эшмәкәрлеге үҫешенә булышлыҡ итеүсе субсидиялар биреү тәртибе раҫланған.


text:
Шаҡша биҫтәһендә “Юлаевсы” ябыҡ боҙ һырғалағы асылдыФото: Олег Яровиков
Шаҡша биҫтәһендә “Юлаевсы” ябыҡ боҙ һырғалағы асылды
Шаҡша биҫтәһендә “Юлаевсы” ябыҡ боҙ һырғалағы асылдыФото: Олег Яровиков
Өфөнөң Шаҡша биҫтәһендә дүшәмбе көнө, 21 декабрҙә, “Юлаевсы” ябыҡ боҙ һырғалағы асылды. Уны асыу тантанаһында Башҡортостан Президенты Мортаза Рәхимов, БР Президенты Хакимиәте етәксеһе Николай Курапов, БР Хөкүмәте Премьер-министры урынбаҫары, мәҙәниәт һәм милли сәйәсәт министры Илдус Илешев, БР төҙөлөш, архитектура һәм транспорт министры Рауил Ибәтуллин, БР йәштәр сәйәсәте, спорт һәм туризм министры Александр Никерин, Өфө ҡалаһы ҡала округы хакимиәте башлығы Павел Качкаев ҡатнашты. Бөгөн бындай һырғалаҡтар республиканың күп ҡала һәм райондарында асылыуы бик ҡыуаныслы.
Шаҡша биҫтәһендә ябыҡ һырғалаҡ төҙөү тураһында ҡарар “Салауат Юлаев” чемпион исемен яулаған йылда ҡабул ителә. Спорт ҡоролмаһы нигеҙенә тәүге таш 2008 йылдың 30 майында РФ Хоккей федерацияһы президенты Владислав Третьяк ҡатнашлығында һалына. Проект республика Президенты Указына ярашлы ҡабул ителгән "2008-2012 йылдарға Башҡортостан Республикаһында хоккейҙы үҫтереү" Республика маҡсатлы программаһы арҡаһында тормошҡа ашырыла. Ҡоролманың смета хаҡы – 150 миллион һум.
Объекттың дөйөм майҙаны — 3500 квадрат метр. Хоккей майҙансығының ҙурлығы стандартҡа ярашлы 30 метрға 60 метр. Яҡты, уңайлы трибуналар бер үк ваҡытта 200 көйәрмәнде һыйҙыра ала. Спорт комплексы махсус рәүештә Башҡортостан баш ҡалаһының төньяҡ өлөшөндә йәшәүселәр өсөн төҙөлдө, хәҙер улар спорттың ҡышҡы төрҙәре менән йыл әйләнәһенә шөғөлләнә аласаҡ. «Юлаевсы» боҙонда хоккейсылар менән бер рәттән фигуралы шыуыу һәм шорт-тректы һөйөүселәр ҙә күнекмә яһай ала. Бында спортсылар ҡарамағында дүрт кейенеп-сисенеү бүлмәһе, тренажер залы, буфет һәм уҡыу-методика кабинеты.
БР йәштәр сәйәсәте, спорт һәм туризм министры Александр Никерин, һырғалаҡты асыу тантанаһында сығыш яһап, Башҡортостан Президентына республиканың спорт традицияларын яҡлағаны өсөн рәхмәт белдерҙе.
— Был комплекс, беренсе сиратта, Өфөнөң Калинин районы йәштәре өсөн тәғәйенләнгән, — тип билдәләне Александр Никерин. – Уның Башҡортостан Республикаһында уҙып барган Йәштәрҙең башланғыстарын яҡлау һәм үҫтереү йылының һуңғы көндәрендә асылыуы бик мәғәнәле булды.
Республика Рәсәйҙә спорт ҡоролмалары һаны буйынса алдынғы позициялар биләй, тип һыҙыҡ өҫтөнә алды йәштәр сәйәсәте, спорт һәм туризм министры.
Яңы спорт комплексынан символик асҡыс «Салауат Юлаев» хоккей клубы вице-президенты Вадим Рыбинскийға тапшырылды. Ошонда уҡ боҙ аренаһында Александр Никерин шайба ырғытты һәм «Салауат Юлаев» клубының йәштәр командалары араһында тәүге спорт ярышы башланып китте.


text:
Путешествие в башкирское телевидение
БАШҠОРТОСТАН ТЕЛЕВИДЕНИЕҺЫНА СӘЙӘХӘТ Белем биреү эшмәкәрлеге интеграцияһы: танып белеү, коммуникатив эшмәкәрлек, социаль үҫеш, нәфис әҙәбиәт уҡыу, һаулыҡ, музыка, художестволы эшмәкәрлек. Маҡсат: балаларҙың әкиәттәр тураһында белемдәрен дөйөмләштереү. Программа эстәлеге: балаларҙың башҡорт, рус халыҡ әкиәттәре тураһында белемдәрен тәрәнәйтеү, әкиәт геройҙарына ҡылыҡһырлама бирергә, һорауҙарға тулы һөйләмдәр менән яуап бирергә өйрәтеү, танграм уйынын уйнап, әкиәт геройҙарын һалырға өйрәтеү. Яуап бирергә, яуабыңды дәлилләргә өйрәтеү. балаларҙың телмәрен, телмәрҙе тойоу һәләтен, күҙәтеүсәнлеген, уйлау һәләтен, фекерләүен үҫтереү. башҡорт халыҡ ижадына ҡыҙыҡһыныу, нәфис әҙәбиәтте өйрәнеүгә ынтылыш, балаларҙа үҙ ара килешеп эшләү сифаттары тәрбиәләү. Йыһазландырыу: әкиәттәргә иллюстрациялар, һандыҡ, телетапшырыуҙарҙың баш өлөштәре (заставкалар), һүрәттәр, ноутбук, проектор, экран, аудиояҙмалар, танграм, уйынсыҡтар, микрофон, фотоаппарат, саҡырыу ҡағыҙы, “Тамыр” проектының эмблемаһы, театр өсөн атрибуттар – айыу, төлкө, турғай. Алдан үткәреләһе эш: әкиәттәр уҡыу, әкиәтте ролләп һөйләргә өйрәтеү, танграм уйыны уйнау, геройҙарға ҡылыҡһырлама биреү, “Тамыр” проекты тапшырыуҙары тураһында һөйләшеү. Һүҙлек эше: ҡылыҡһырлама, хәйләкәр, көнсөл, яуыз, етеҙ, йылғыр, ҡурҡаҡ, алпан – толпан, реклама, студия, тапшырыу. Методик алымдар һәм саралар: аудиояҙма тыңлау, һорауҙарға яуаптар биреү, һүрәттәр ҡарау, һүрәтләү, йомаҡтар сисеү, төркөмсәләрҙә үҙ аллы эш, һығымта яһау, проблемалы һорау ҡуйыу, шиғыр ятлау, ролләп һөйләү. Дәрес барышы: “Тамыр” тапшырыуынан музыка яңғырай. Балалар тәрбиәсе янына килә һәм ирекле тора. Инеш әңгәмә. (Саҡырыу ҡағыҙы күрһәтеп) - Балалар, беҙҙе бөгөн Башҡортостан телевидениеһына ҡунаҡҡа саҡыралар. Унда балалар өсөн төрлө студиялар бар һәм уларҙа һеҙҙең өсөн тапшырыуҙар әҙерләнә. - Әйтегеҙ әле, “Тамыр” каналының ниндәй тапшырыуҙарын беләһегеҙ? (Яуаптар: Сәңгелдәк, Семәр, Сулпылар, Әкиәт китабы, Башҡорт теоен өйрәнәм ) - Балалар, һеҙҙең телестудияға ҡунаҡҡа барғығыҙ киләме? Әйҙәгеҙ улайһа. Беренсе өҫтәл эргәһенә барабыҙ. “Әкиәт китабы” тапшырыуының заставкаһы күренә. - Балалар, беҙ һеҙҙең менән “Әкиәт китабы” студияһында. Балалар урындарына ултыра. - Бында нимә тураһында һөйләшеүҙе белер өсөн иғтибар менән тыңлағыҙ. (Бер бала “Әкиәт” шиғырын һөйләй.) Бәләкәй генә саҡтан Әкиәт өйрәтә беҙҙе Тыңлап үҫәбеҙ әкиәт. Изгелеккә – игелеккә. Әкиәттәр тыңлаһаң Шуға ла беҙ әйтәбеҙ Күңелдәргә бик рәхәт. Ҙур рәхмәт әкиәткә. - Балалар, уйлап ҡарағыҙ әле, беҙ бөгөн нимә тураһында һөйләшәбеҙ икән? (Балаларҙың яуаптары). - Ниндәй әкиәттәр була? (Батырҙар, хайуандар, ҡоштар тураһында, тылсымлы әкиәттәр, тормош – көнкүреш әкиәттәре). - Һеҙ әкиәттәр яратаһығыҙмы? Һеҙгә уларҙы кем һөйләй, уҡый? (Яуаптар) - Был студияла “Серле һандыҡ” уйыны тәҡдим ителә: һеҙгә һандыҡ эсенән һүрәт алып әкиәт геройын һүрәтләргә кәрәк. Ә ҡалғандар ниндәй герой тураһында һүҙ барыуын һәм ниндәй әкиәттән булыуын билдәләй. Был герой ике бөркөттөң аяҡтарына тотоноп бейек ҡаянан төшә. (Оморҙаҡ, “Ирәндек”) Был геройҙың өйө боҙҙан һәм ул салғылы әтәстән ҡурҡа (Төлкө, “Ҡуян менән әтәс”) Был ҡош тауыҡтарҙы һаҡлай. (Төлкө, “Ҡуян тиреһе ябынған төлкө”) Ул алтын йомортҡа һала (Сыбар тауыҡ, “Сыбар тауыҡ”) Был геройҙы айыу кәрзиндә алып бара (Машенька, “Айыу менән ҡыҙыҡай”) Был хайуан бал ярата, шуға ла ҡойроҡһоҙ ҡала (Айыу, “Айыу ниңә ҡойроҡһоҙ?”) Ул кешенең башында бер мөгөҙө бар. (Хан, “Ҡурай”) Был герой баланы бүренән ҡотҡара (Һарыбай, “Һарыбай”) - Бик һәйбәт, һеҙ әкиәт геройҙарын танынығыҙ. “Әкиәт китабы” студияһы тағы ла әкиәттәрҙән өҙөктәр тыңларға тәҡдим итә. Ниндәй әкиәттән өҙөк икәнен кем белә, ҡул күтәреп кенә яуап бирә. Аудиояҙманан әкиәттәрҙән өҙөктәр тыңлау, ниндәй әкиәттән булыуын билдәләү. (“Бүре менән кәзә бәрәстәре”, “Төлкө менән торна”, “Йомарт ҡуян”, “Үгәй ҡыҙ Гөлбикә”) Һәр әкиәтте тыңлағандан һуң һорауҙар бирелә. “Бүре менән кәзә бәрәстәре” Әкиәттең аҙағында бүре ниндәй яза ала? (Һыулы мискәгә батып үлә һәм эсенән кәзәнең бәрәстәре сыға) Ысын шулай буламы? Ни өсөн әкиәттә бәрәстәр тере? (Улай булмай, был тылсымлы әкиәт, шуға ла бәрәстәр тере ҡала) Ни өсөн кәзә бәрәстәрен бүре ашай? (Сөнки улар әсәләрен тыңламаған, бүрегә ишек асҡандар) Тимәк, нимә эшләргә ярамай? (Сит кешеләргә ишек асырға ярамай) “Төлкө менән торна” Был әкиәттә нимә тураһында һүҙ бара? (Төлкө һәм торна бер - береһен ҡунаҡҡа саҡырышалар) Төлкө менән торна дөрөҫ эшләгәндәрме? (Юҡ, ҡунаҡты улай һыйламайҙар) Әкиәттең аҙағында “Ашҡа – аш, ташҡа – таш” тип әйтелгән. Һеҙ бының менән килешәһегеҙме? (Яуаптар. Юҡ, сөнки берәйһе насарлыҡ эшләһә лә, уға яҡшылыҡ эшләргә кәрәк, насарлыҡ менән яуап бирергә ярамай) “Йомарт ҡуян” Ни өсөн ҡуян малайға ярҙам итә? (Сөнки ҡуян ауырығанда малай уны ҡарай, ашата һәм урманға ебәрә). Был әкиәт нимәгә өйрәтә? (Ауыр саҡта бер – береңә ярҙам итергә кәрәк, йәнлектәргә ярҙам итергә кәрәк, иғтибарлы булырға, яҡшылыҡ эшләргә кәрәк) “Үгәй ҡыҙ Гөлбикә” Ни өсөн урмандағы әбей Гөлбикәгә алтын – көмөштәр тултырылған, ә Миңлебикәгә йыландар тултырылған һандыҡ бирә? (Сөнки Гөлбикә әбейҙе һәйбәт ҡарай: тәмле итеп ҡоймаҡ бешерә, мунса индерә, сәй эсерә, ә Миңлебикә әбейҙе насар ҡарай) Әкиәт һеҙҙе нимәгә өйрәтә? (Гел яҡшылыҡ эшләргә кәрәк) Әкиәт нимә менән тамамлана? (Үгәй әсәй менән ҡыҙын йыландар сағып үлтерә, Гөлбикә менән эте тере ҡала) - Афарин, балалар, “Әкиәт китабы” студияһы әҙерләгән эштәрҙең бараһын да эшләнегеҙ. Был тапшырыу һәр шишәмбе күрһәтелә. Унда төрлө – төрлө әкиәттәр һөйләнелә. - Балалар, арып та киткәнһегеҙҙер, әйҙәгеҙ “Борсаҡ” студияһына барып, ял итеп алайыҡ. (Музыкаль заставка, картина). Беҙ әкиәттәге йәнлектәргә әйләндек. Ял минуты. Йомшаҡ ҡына ҡуяндар Ҡулдар алда Йоҡонан уянғандар. Кирелеп, һуҙылыу. Ниндәй рәхәт уларға, Һикерәләр яланда. Һикереү. Тик бүрене күрмәйҙәр, Ситтәнерәк йөрөмәйҙәр. Ирекле һикереү. Яланға бүре етә, Хәрәкәт менән бүрене күрһәтеү Ҡуянды ҡыуып китә. Ҡуяндар шәп һикереп ҡаса. - Артабанғы студияны заставкаһына ҡарап танығыҙ әле. (Музыкаль заставка, картина - “Сәңгелдәк” тапшырыуы). Был студияла беҙ һеҙҙең менән әкиәт ҡарайбыҙ. Ә артистарыбыҙ - төркөмөбөҙҙөң балалары. “Айыу менән төлкө” әкиәтен ҡарарға тәҡдим итәбеҙ. Өҫтәл театры (бирсәткә театры) ярҙамында күрһәтелә. - Балалар, беҙ ниндәй әкиәт ҡараныҡ? (“Айыу менән төлкө” әкиәтен) - Әйҙәгеҙ, айыуға ҡылыҡһырлама бирәйек: айыу был әкиәттә ниндәй? (Тиҙ ышана, маҡтансыҡ, һ.б.) - Төлкө ниндәй? (Хәйләкәр, аҡыллы, ерән, һ.б.) - Беҙ инәсәк һуңғы студия ниндәй? (Балалар музыкаль заставка буйынса үҙҙәре әйтә.) Дөрөҫ, беҙ “Семәр” студияһында. - Был студияла нимәгә өйрәтәләр? (Һүрәт төшөрөргә) - Бында беҙ ҙә рәссамдарға әйләнәбеҙ һәм танграм ярҙамында әкиәт геройҙарын теҙәсәкбеҙ. (Талғын музыка яңғырай. Балалар фигураларҙан әкиәт геройҙарын төҙөйҙәр) Ҡуян, төлкө, айыу, арыҫлан, кеше, эт. Төҙөп бөткәс балаларға һорауҙар бирелә: Һәр герой буйынса. Һин ниндәй геройҙы төҙөнөң? (Төлкө) Ул ниндәй әкиәттәрҙә осрай? (Әкиәттәрҙең исемдәрен әйтәләр: “Төлкө менән айыу”, “Төлкө менән ҡуян”, “Төлкө менән әтәс”, “Төлкө менән бүре”, “Йомарт ҡуян”, һ.б.) • Ерән, хәйләкәр, сос, етеҙ, аҡыллы – был ниндәй геройға характеристика? • Ҙур, алпан – толпан, ҡурҡыныс, аҡылһыҙыраҡ, тиҙ ышаныусан, көслө; • Ҡурҡыныс, асыулы, һаран, һоро, көслө, әкиәттәрҙә гел алдана; • Йылғыр, етеҙ, ҡурҡаҡ, аҡыллы - Балалар, ҡарағыҙ әле, һеҙҙең менән журналистар ҙа һөйләшергә теләй. (Журналист – бала һорауҙар бирә) - Һеҙ бөгөн нимәләр тураһында һөйләштегеҙ? (Әкиәттәр тураһында) - Беҙҙең тапшырыуҙарҙы ҡарайһығыҙмы? Ниндәй тапшырыу оҡшай? Ни өсөн? (Яуаптар) - Балалар, беҙҙең “Тамыр” студияһының эмблемаһы һәм әкиәттәр буйынса буямдар һеҙгә бүләккә. Йомғаҡлау. Хушлашыу.
Автор: Исламгулова Гульназ Билаловна


text:
НЕФАЗ балаларҙың йәйге ялын ойоштороуға 3 миллион һумдан ашыу аҡса бүлгән
Балаларҙың йәйге ялын ойоштороуға Нефтекама автозаводы ҙур иғтибар бүлә.
2013 йылда балаларҙы сәләмәтләндереү һәм ялын ойоштороуға завод һәм профсоюз комитеты средстволарынан 3 миллион һумдан ашыу аҡса бүленгән.
Шулай итеп, 120 бала – шифаханаларҙа, 80 кеше ҡала яны лагерҙарында ял иткән. Шулай уҡ бер нисә балалар төркөмөн ҡышҡы каникулдарҙа ла шифаханаларға ебәрергә ҡарар ителгән.
Дүртенсе йыл рәттән заводта Соль-Илецкиға автобус турҙары ойошторола. Бер миҙгелдә был популяр курортҡа яҡынса 500 завод хеҙмәткәре барып ҡайта.